Anak Rogol Ibu Kandung Hingga Patah Pinggang Ketika Mabuk & Khayal Dadah

Seorang lelaki dijatuhkan hukuman penjara selama 17 tahun atas kesalahan merogol ibu kandungnya sehingga menyebabkan pinggang mangsa patah dalam satu kejadian yang berlaku di Barat Australia.

Mahkamah diberitahu bagaimana tertuduh yang tidak didedahkan identitinya itu, merogol mangsa sebanyak tiga kali yang ketika itu di bawah pengaruh dadah ‘crystal meth’ yang juga dikenali sebagai Methamphetamine.

Hakim menyifatkan jenayah itu jenayah yang terkutuk dan paling teruk sepanjang kerjayanya di bidang perundangan.

“Orang yang berada di bawah pengaruhnya (dadah) cenderung melakukan kesalahan jenayah yang serius termasuk tindakan jahat, seperti (kes) yang saya kendalikan ini.

“Sudah tentu bukan (dadah) metilamfetamin yang merogol ibu kamu, ia adalah kamu,” kata hakim.

Dalam kejadian yang berlaku pada November 2019, tertuduh pulang ke rumah dan merembat ibunya dengan batang paip PVC.

Mangsa yang berusia 56 tahun terjatuh, kemudian rambutnya ditarik dan diseret oleh tertuduh ke bilik tidur di mana mangsa dirogol sebanyak tiga kali.

Selesai melakukan perbuatan terkutuk itu, tertuduh menolak mangsa dari katil dan terjatuh ke lantai sebelum beredar ke bilik lain untuk tidur, meninggalkan mangsa kesakitan sehingga pagi keesokan harinya.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Sabah Benarkan Aktiviti Derma Darah Sepanjang PKP 3.0

KOTA KINABALU : Kerajaan negeri Sabah membenarkan aktiviti derma darah dijalankan oleh Perkhidmatan Perubatan Transfusi Negeri Sabah sepanjang tempoh Perintah Kawalan Pergerakan (PKP).

Menteri Kerajaan Tempatan dan Perumahan Sabah Datuk Masidi Manjun berkata kebenaran itu termasuk sesi pendermaan darah di unit bergerak dan di lokasi pendermaan tetap.

“Kebenaran ini sepanjang tempoh PKP termasuk PKP Bersyarat, PKP Diperketatkan dan PKP Pemulihan seluruh Sabah bagi menampung keperluan bekalan darah,” katanya dalam kenyataan hari ini.

Masidi berkata operasi perkhidmatan pengangkutan awam merentas daerah  seperti bas ekspres dan perkhidmatan membawa barangan melalui bas ekspres pula tidak dibenarkan serta boleh dikompaun pihak berkuasa.

Dalam pada itu, beliau berkata Kluster Pulutan Nabawan direkodkan hari ini melibatkan 11 kes iaitu kes indeks seorang wanita orang kurang upaya berusia 56 tahun yang dikesan 31 Mei lepas, selepas mempunyai simptom batuk dan demam sebelum meninggal dunia dan dikebumikan, semalam.

“Susulan itu, seramai 97 individu termasuk kes indeks disaring dengan 10 daripadanya didapati positif manakala 86 lain masih menunggu keputusan ujian saringan pertama.

“Berdasarkan siasatan awal, kluster indeks dipercayai mendapat jangkitan ketika menghadiri majlis penghormatan terakhir di Kampung Pulutan pada 30 dan 31 Mei lepas,” katanya dengan menambah jumlah kes baharu COVID-19 di negeri itu meningkat kepada 287 kes hari ini berbanding 203 kes, semalam. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penuntut Sabah Diminta Tangguh Perjalanan Ke UUM

ALOR SETAR: Penuntut Universiti Utara Malaysia (UUM) dari Sabah dan kawasan zon merah Covid-19 diminta menangguhkan perjalanan pulang ke kampus sehingga ke tarikh dimaklumkan kelak.

Timbalan Naib Canselor (Hal Ehwal Pelajar dan Alumni) UUM Prof Madya Dr Hendrik Lamsali berkata, keputusan itu dibuat pengurusan universiti berikutan peningkatan kes Covid-19 di beberapa daerah di seluruh negara.

“Pengurusan sangat prihatin terhadap risiko keselamatan penuntut.

“Keputusan ini dibuat selaras pengumuman Kementerian Pengajian Tinggi (KPT) dan mesyuarat terkini Jawatankuasa Pengurusan Bencana Universiti hari ini, yang memutuskan supaya penuntut dari Sabah dan kawasan zon merah di negeri lain menangguhkan perjalanan ke kampus,” katanya pada kenyataan hari ini.

Hendrik berkata, sebarang perubahan baharu atau pekeliling pengurusan universiti akan dibuat dari semasa ke semasa.

Penuntut boleh mendapatkan maklumat lanjut dengan menghubungi Pusat Penginapan Pelajar (SAC) di talian 04-9284154/184 atau pejabat Dekan Hal Ehwal Pelajar UUM di talian 04-9284010. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjara tujuh tahun ganti tahanan Henry Gurney

HUKUMAN tahanan di Sekolah Henry Gurney ke atas seorang remaja lelaki kerana menyebabkan kematian seorang lelaki, ditukarkan kepada penjara tujuh tahun oleh Mahkamah Tinggi Kota Kinabalu, hari ini.

Hakim Datuk Nurchaya Arshad memutuskan demikian selepas membenarkan rayuan pihak pendakwaan terhadap hukuman yang dibuat Mahkamah Sesyen Ranau ke atas tertuduh pada Februari 2017.

Beliau turut mengarahkan hukuman bermula dari tarikh tertuduh ditangkap.

Sebelum ini, Mahkamah Sesyen Ranau mengarahkan tertuduh menjalani hukuman tahanan di Sekolah Henry Gurney sehingga mencecah usia 21 tahun selepas dia mengaku bersalah menyebabkan kematian seorang lelaki.

Mengikut pertuduhan, tertuduh didakwa menyebabkan kematian lelaki itu yang berusia 31 tahun di sebuah restoran di Ranau, antara 11 hingga 12 tengah malam, 11 Mac 2017.

Dia didakwa mengikut Seksyen 304(a) Kanun Keseksaan yang memperuntukkan hukuman penjara 30 tahun dan denda jika sabit kesalahan.

Difahamkan, ketika kejadian, tertuduh dan mangsa bertengkar selepas mangsa dikatakan memukul kakak tertuduh.

Berang dengan tindakan mangsa, tertuduh kemudiannya menikam mangsa menggunakan pisau di dada sehingga menyebabkan kematian.

Pendakwaan dijalankan Timbalan Pendakwa Raya Rustam Sanip dan tertuduh diwakili peguam Goldam Hamid. – Harian Metro


Semua Sekolah Di Seluruh Negara Tutup Mulai Isnin, Tarikh Peperiksaan Dipinda

CYBERJAYA : Semua sekolah yang ditadbir Kementerian Pendidikan Malaysia – termasuk di negeri yang tidak dikenakan perintah kawalan pergerakan bersyarat – akan ditutup mulai esok sehingga hari akhir persekolahan.

Menurut kenyataan Kementerian Pelajaran Malaysia penutupan semua sekolah termasuk kolej vokasional seluruh negara bermula 9 November  2020.

Tarikh peperiksaan SPM/SVM/STAM dipinda dan akan bermula 22 Februari tahun depan manakala peperiksaan STPM akan bermula 8 Mac 2021. Perincian semua peperiksaan akan dimaklumkan dalam masa terdekat.

Sesi pengajaran dan pembelajaran sepanjang penutupan sekolah dilaksanakan secara home based learning.

Butiran lain dalam sidang media Menteri Pelajaran tadi ialah:


Polis Kota Kinabalu Tahan 54 Individu Terlibat Pelbagai Kesalahan Dadah

KOTA KINABALU, 25 Ogos: Seramai 54 individu ditahan atas pelbagai kesalahan penyalahgunaan dadah dalam operasi dijalankan di sekitar Kota Kinabalu termasuk Sembulan dan Manggatal selama seminggu bermula pada 17 Ogos lepas.

Ketua Polis Daerah Kota Kinabalu ACP Habibi Majinji berkata kesemua individu ditahan itu berumur antara 13 hingga 63 tahun termasuk 16 daripada mereka adalah warga asing.

Beliau berkata dua individu ditahan atas kesalahan membekal dan pengedaran dadah, manakala 12 individu ditahan atas kesalahan memiliki dadah dan 40 individu lain ditangkap kerana didapati positif dadah selepas ujian air kencing dijalankan.

“Turut dirampas 33.27 gram syabu dianggarkan bernilai RM1,663.50,” katanya dalam kenyataan, hari ini.

Usaha membanteras pengedaran dan penagihan dadah di Kota Kinabalu akan terus diperhebatkan demi kesejahteraan serta ketenteraman awam dan masyarakat setempat diminta memberi kerjasama menyalurkan maklumat berkaitan kepada Ibu Pejabat Polis Daerah (IPD) Kota Kinabalu di talian 088-529 220 atau menerusi laman Facebook IPD Kota Kinabalu, katanya.


Nilai RT COVID-19 Di Sabah Naik

KOTA KINABALU: Sabah mencatat peningkatan kadar kebolehjangkitan atau Rt COVID-19 dengan catatan 1.07 setakat kelmarin berbanding 0.96 pada 1 Januari lalu.

Jurucakap perkembangan harian COVID-19 Sabah, Datuk Masidi Manjun, berkata kadar terkini itu juga lebih tinggi berbanding 0.98 yang direkodkan bagi Rt kebangsaan.

Beliau sehubungan itu mengingatkan orang ramai di Sabah supaya sentiasa mengambil langkah pencegahan, khususnya dengan mematuhi sepenuhnya prosedur operasi standard (SOP).

“Sebagai langkah pencegahan, kita perlu terus mematuhi SOP dan nasihat dikeluarkan Kementerian Kesihatan (KKM) sepanjang masa,” katanya dalam kenyataan media, malam tadi.

Berdasarkan kadar Rt dikeluarkan KKM semalam, Sabah berada di kedudukan kedua selepas Wilayah Persekutuan Labuan mencatat Rt paling tinggi di seluruh negara.

Labuan mencatat kadar Rt 1.19, diikuti Sabah (1.07), Wilayah Persekutuan Kuala Lumpur (1.06) dan Melaka (1.03).

Bagi catatan Rt di Sabah, kadar yang direkodkan dilihat meningkat setiap hari sejak 1 Januari lalu.

Sementara itu, Masidi berkata secara keseluruhan, jumlah kes baharu COVID-19 di Sabah turun 37 kes kepada 161 kes semalam, berbanding 198 kes kelmarin.

Beliau berkata, keadaan semasa COVID-19 di semua daerah juga menampakkan fasa penstabilan kecuali beberapa daerah yang masih berlaku turun naik kes secara mendadak hampir setiap hari.

“Antaranya Kota Kinabalu mencatat 29 kes hari ini (semalam) dengan pengurangan 16 kes berbanding semalam (kelmarin) namun masih menjadi daerah yang mencatat kes baharu tertinggi di Sabah.

“Ranau pula kembali mencatat jumlah yang tinggi dengan 28 kes hari ini (semalam) termasuk enam kes baharu daripada Kluster Hotel Perkasa,” katanya.

Tiada kes kematian disebabkan COVID-19 dilaporkan di Sabah semalam, manakala seramai 219 pesakit dilaporkan sembuh dan 735 orang masih menjalani rawatan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PATI Antara 7 Lelaki & 7 Wanita Ditahan Terlibat Judi Sabung Ayam

TAWAU; 02 MARCH 2021 (Selasa) – Polis Tawau telah berjaya menahan 14 individu selepas didapti terlibat dalam aktiviti menjalankan kegiatan perjudian Sabung Ayam di sebuah kawasan Ladang kelapa sawit persendirian di Jalan Tawau-Kunak, Tawau, ahad lepas.

Ketua Polis Daerah Tawau, ACP Peter Umbuas berkata, mereka yang ditahan terdiri daripada tujuh lelaki dan tujuh wanita termasuk seorang warga tempatan berumur diantara 18 hingga 65 tahun kira-kira pukul 2.30-petang.

Katanya, kesemua warga asing tersebut merupakan warga Indonesia dan enam daripadanya didapati tidak mempunyai sebarang dokumen pengenalan diri yang sah.Beliau berkata demikian dalam satu kenyataan yang dikeluarkan hari ini.

Jelasnya, dalam serbuan tersebut, pihaknya merampas empat ekor ayam Sabung hidup, sebuah beg pisau taji ayam dan lapan bilah pisau taji ayam.

Tegasnya, kesemua yang ditahan akan disiasat dibawah Seksyen 21 Enakmen Kebajikan Haiwan 2015 dan Seksyen 6(1)(c) Akta Imigresen 1959/63.


Penyerang pasang lagu ‘Penyembelih Bosnia’

WELLINGTON – NEW ZEALAND. Brenton Tarrant pengganas kulit putih yang melepaskan tembakan rambang di dua masjid di bandar Christchurch memasang lagu berbahasa Serbia dan Jerman ketika dalam perjalanan menuju ke masjid Al Noor.

Lagu berbahasa Serbia berjudul ‘Penyembelih Bosnia’ itu merujuk kepada bekas pemimpin Serbia, Radovan Karadzic yang dijatuhi hukuman 40 tahun penjara pada Mac 2016 kerana peranannya dalam pertumpahan darah semasa perang Bosnia yang mengorbankan 100,000 nyawa dan 2.2 juta lain hilang tempat tinggal.

Dia didapati bersalah atas 10 pertuduhan termasuk pembunuhan beramai-ramai pada 1995 di Srebrenica, di mana kira-kira 8,000 lelaki dan kanak-kanak Muslim dibunuh kejam tentera Serbia.

Ia satu-satunya jenayah paling dahsyat dilakukan di Eropah sejak Perang Dunia Kedua.

“Serigala berarak dari Krajina. Fasis dan Turki berhati-hati. Karadzic mengetuai orang Serbia, biar semua tahu, mereka tidak gentar pada siapa-siapa,” menurut lirik lagi tersebut.

Serangan di masjid Al Noor turut disiarkan secara langsung di media sosial.

Selepas membunuh beberapa jemaah masjid, Tarrant turut melepaskan tembakan di luar masjid dan dua das tembakan mengenai belakang seorang wanita berhijab.

Wanita terbabit tersungkur sambil meminta tolong namun, Tarrant melepaskan dua lagi das tembakan tepat ke kepala mangsa.

Tarrant kemudian meluru masuk ke dalam kenderaannya dan melenyek mangsa.

Dia memecut laju meninggalkan lokasi serangan sambil memasang lagu dari siri anime terkenal Jepun, ‘Initial D’. – Agensi


Tong Sampah Agak Terhad Di Beberapa Kawasan Di Kundasang.. “Jadi Saya Sangkutkan Sampah di Seluar”

KUNDASANG: “Saya tak jumpa tong sampah. Jadi saya sangkutkan sampah di seluar terlebih dulu berikutan mahu memilih baju,” kata Fadhli Tajuddin, 25.

Terdahulu, gambar dia menyangkut bekas minuman di bahagian gelung tali pinggangnya itu menjadi tular di media sosial.

Fadhli berkata, dia tidak tahu gambarnya itu dirakam ketika sedang memilih baju di sebuah gerai pakaian terpakai di Tamu (Pasar Minggu) Kundasang, Sabah, Jumaat lalu.

“Sepupu yang rakam gambar itu tanpa pengetahuan saya dan memuat naik di laman Twitternya.

“Saya hanya mengetahui daripada rakan yang memberitahu gambar saya itu menjadi tular di media sosial sejak semalam.

“Bagi saya perkara itu biasa saja sebab sudah menjadi tanggungjawab untuk kita menjaga kebersihan tidak kira di mana saja kita berada,” katanya ketika dihubungi Harian Metro, hari ini.

Penuntut Universiti Teknologi MARA (UiTM) cawangan Sabah dalam Ijazah Sarjana Muda Pentadbiran Perniagaan (Pemasaran), berkata dia tidak kisah dengan penularan gambarnya itu, namun gembira apabila ia membawa mesej positif.

Fadhli yang turut bergiat aktif dalam aktiviti sukarelawan mengutip sisa buangan di persisiran pantai turut berkata, penyediaan tong sampah di beberapa kawasan di Kundasang agak terhad.

“Jadi saya harap pihak berwajib dapat menyediakan lebih banyak tong sampah supaya orang ramai tidak membuang sampah merata-rata,” katanya yang turut bergiat aktif dalam Kelab Pencipta Alam sejak dari sekolah.

Rata-rata netizen memuji tindakannya itu yang memilih untuk menggantung sampah itu terlebih dulu daripada buang di merata-rata tempat.


Polis Kota Kinabalu Tahan Lelaki Disyaki Samun Empat Kedai 24 Jam

KOTA KINABALU, 6 Sept: Polis dapat menyelesaikan empat kes samun kedai 24 jam di daerah ini dan Penampang dengan tertangkapnya seorang lelaki berusia 33 tahun, di Kampung Air di sini pada 2 Sept lepas.

Ketua Polis Daerah Kota Kinabalu ACP Habibi Majinji berkata lelaki warga Filipina itu ditahan selepas menyamun sebuah kedai 24 jam di Kampung Air di sini, pada jam 5 pagi dengan mengugut pekerja di kedai itu berusia 20 tahun menggunakan gunting.

Katanya dalam kejadian itu, lelaki itu yang didapati positif dadah jenis syabu, melarikan wang tunai sebanyak RM150 dan serta sebungkus lampin kanak-kanak dari kedai 24 jam itu.

Bertindak atas laporan polis, polis berjaya menahan lelaki itu pada jam 5 petang hari yang sama, juga di kawasan Kampung Air, katanya pada sidang media di sini, hari ini.

Menurutnya turut dirampas daripada lelaki itu adalah gunting, lampin dan pakaian yang digunakan ketika menyamun kedai 24 jam di Kampung Air itu.

Menurutnya siasatan lanjut mendapati lelaki itu baru sebulan bergiat aktif menyamun kedai 24 jam dan mengaku telah menyamun empat kedai, iaitu dua di Kota Kinabalu dan dua lagi di Penampang.

Beliau berkata lelaki itu yang tidak bekerja kini ditahan reman dan mempunyai isteri serta seorang anak berusia dua tahun.


Terima 111,142 Permohonan Warganegara Dalam Tempoh 5 Tahun

KUALA LUMPUR: Jabatan Pendaftaran Negara (JPN) menerima 111,142 permohonan kewarganegaraan antara tempoh 2013 hingga 2018 lalu, kata Timbalan Menteri Dalam Negeri, Datuk Mohd Azis Jamman.

Beliau berkata, permohonan yang ditolak daripada jumlah keseluruhan berkenaan ialah 26,222 manakala 54,222 masih dalam proses.

“Setiap permohonan kewarganegaraan diproses berdasarkan prosedur operasi standard (SOP) yang diperincikan mengikut peruntukan menerusi Bahagian III Perlembagaan Persekutuan, Peraturan Kewarganegaraan Malaysia 1964 dan perundangan berkaitan.

“Ia termasuk pendaftaran perkahwinan, kesahtarafan anak, peraturan imigresen, pengangkatan dan lain-lain.

“Pertimbangan terhadap fakta dan dokumen sokongan dikemukakan pemohon dilaksanakan dengan teliti secara kes demi kes mengikut giliran sewajarnya sebelum keputusan dikeluarkan,” katanya pada sesi pertanyaan lisan di Dewan Rakyat, di sini, hari ini.

Beliau menjawab soalan Steven Shiau Yoon (PH-Tebrau) mengenai jumlah permohonan kewarganegaraan sepanjang 2013 hingga 2018, selain inisiatif bagi menyelesaikan sebarang isu penangguhan.

Sebagai inisiatif menambah baik proses, Mohd Azis berkata, kementerian sedang memuktamadkan langkah mengemaskini SOP berdasarkan peruntukan perundangan yang berkuat kuasa.

Selain itu, katanya, pelbagai aspek iaitu kebajikan pemohon tanpa mengabaikan keselamatan dan kesejahteraan warganegara sedia ada akan diambil kira.

Kuat kuasa undang-undang, Perkara 14(1)(b) – Tolak (1,140), Dalam proses (2,558)

Pendaftaran, Perkara 15(1) – Tolak (730), Dalam proses (5,265)

Pendaftaran, Perkara 15(2) – Tolak (3,715), Dalam proses (4,959)

Pendaftaran, Perkara 15A – Tolak (10,149), Dalam proses (27,835)

Pendaftaran, Perkara 16 – Tolak (429), Dalam proses (1,147)

Penaturalisasian, Perkara 19 – Tolak (10,059), Dalam proses (12,458)


Tular Video Pergaduhan 6 Remaja Di Kunak

KUNAK: Satu klip video kejadian pergaduhan sekumpulan remaja lelaki dikesan tular di media sosial semalam.

Rakaman video 28 saat itu memaparkan seorang remaja lelaki dipegang daripada arah belakang sebelum ditendang dan ditumbuk bertubi-tubi oleh lima yang lain.

Selain mencederakan mangsa, tindakan ganas mereka juga seolah-olah tidak menghormati atau menghiraukan laungan azan yang berkumandang ketika itu.

Malah perbuatan tanpa belas kasihan itu turut dirakam oleh seorang individu lain dipercayai rakan kepada kelima-lima remaja terbabit.

Difahamkan, kejadian pada awal Disember tahun lalu di kawasan Tamu Minggu berhampiran sebuah sekolah agama, di sini, sebelum ditularkan sejak tengah hari tadi.

Sementara itu, Ibu Pejabat Polis Daerah (IPD) Kunak, dijangka mengeluarkan kenyataan rasmi berhubung kejadian itu dalam masa terdekat. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru Dipenjara 10 Bulan Malukan Murid Hingga Bunuh Diri

Seorang guru lelaki di bandar Pohang, dekat sini, dihukum penjara 10 bulan dan lesen mengajarnya digantung selama lima tahun atas kesalahan memalukan seorang murid hingga menyebabkannya membunuh diri.

Hukuman diputuskan Hakim Mahkamah Daerah Daegu Shin Jin Woo pada 26 April lalu selepas ibu bapa pelajar malang itu membuat laporan dan pendakwaan ke atas guru berkenaan.

“Tertuduh bersalah kerana melakukan penderaan psikologi ke atas pelajar dan menyebabkan dia membunuh diri. Hukuman ini juga mengambil kira tertuduh yang tidak menunjukkan minat untuk menyelesaikan masalah dengan keluarga mangsa,” kata Hakim Shin.

Oddity Central melaporkan kematian tragik pelajar dikenali Kim disiasat sejurus kejadian pada 25 Mac 2019 dan menjelang Ogos 2019, ibu bapanya mengemukakan aduan untuk pendakwaan berdasarkan bukti yang tidak didedahkan.

Hukuman ke atas guru mengajar subjek etika itu diperdebatkan di media sosial Korea Selatan dengan ada antaranya mengutuk tindakan guru terbabit sebagai buli manakala yang lain menyuarakan kebimbangan ia mungkin menyebabkan guru lain takut untuk lebih tegas dengan pelajar masing-masing.

Dilaporkan kejadian berlaku apabila Kim yang berada di gred sembilan dimalukan di hadapan rakan sekelasnya selepas guru berkenaan menangkapnya membaca novel ringan karya penulis Jepun yang mempunyai ilustrasi perempuan berbikini.

Siasatan lanjut mendapati guru itu sendiri menyuruh anak muridnya membawa bahan bacaan pilihan untuk dibaca dalam kelas, namun dia mempunyai masalah dengan pilihan bahan Kim.- Agensi


PKPD: Penduduk Mula Terima ‘Bakul Makanan’

KUNAK: Seramai 403 Ketua Isi Rumah (KIR) di Kampung Pangkalan di sini, menerima bantuan awal ‘bakul makanan’ susulan pelaksanaan Perintah Kawalan Pergerakan Diperketat (PKPD) yang diumumkan kerajaan bermula tengah malam ini.

Pegawai Daerah Kunak, Majaran Osman, ketika dihubungi berkata pengagihan bantuan oleh kerajaan negeri itu diselaraskan Pejabat Daerah dan dibuat lebih awal bagi membantu penduduk yang terjejas berikutan pelaksanaan PKPD di kawasan itu.

Selain Kampung Pangkalan, dua lagi kampung iaitu Kampung Bagiang dan Kampung Kunak 3 turut diletakkan di bawah perintah PKPD.

“Berdasarkan bancian yang sudah dijalankan sebelum ini terdapat seramai 9,863 penduduk di ketiga-tiga kampung ini dijangka terkesan sepanjang pelaksanaan perintah PKPD ini.

“Bagaimanapun, penduduk tidak perlu bimbang kerana pengagihan bantuan akan disalurkan kepada mereka menerusi beberapa fasa namun ketika ini keutamaan diberikan kepada penduduk terjejas di Kampung Pangkalan,” katanya.

Mengenai keluhan sesetengah penduduk yang mendakwa kekurangan bekalan tong gas cecair petroleum (LPG) di daerah itu, beliau berkata, pihaknya sudah mengarahkan pembekal dan pemilik premis berkaitan meningkatkan jumlah simpanan stok masing-masing bagi memenuhi permintaan dan keperluan penduduk.

Pada masa sama, beliau turut menasihatkan penduduk supaya mematuhi segala arahan dan prosedur operasi standard (SOP) yang ditetap oleh kerajaan termasuk Kementerian Kesihatan Malaysia (KKM).

Sementara itu, Ketua Polis Daerah Kunak, Superintendan Baharin Md Tahir, berkata pasukan keselamatan termasuk anggota tentera turut ditempatkan di beberapa lokasi strategik bagi tujuan pemantauan selain kawalan keselamatan dan pergerakan penduduk.

“Tiada masalah dari segi pelaksanaan walaupun kita masih lagi mengetatkan peraturan sedia ada tetapi penduduk di sini memberi kerjasama yang baik.

“Selain itu, semua laluan tikus juga sudah dipasang dengan kawad duri bagi menghalang sebarang cubaan keluar dan masuk sekali gus memutuskan rantaian penularan pandemik COVID-19,” katanya ketika dihubungi.

Menteri Kanan (Keselamatan) Datuk Seri Ismail Sabri Yaakob semalam mengumumkan dua daerah di Sabah dan satu kawasan di Kedah dikenakan PKPD selama 14 hari bermula 11 hingga 24 Oktober ini.

Tiga kawasan terbabit PKPD itu ialah di Semporna dan Kunak di Sabah serta Penjara Pokok Sena, Kedah. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Banjir Di Membakut Semakin Pulih

BEAUFORT: Banjir di daerah kecil Membakut, di sini, semakin pulih dengan air Sungai Membakut berada di bawah paras amaran setakat jam 8 pagi tadi.

Paras air sungai berkenaan adalah 5.28 meter berbanding bacaan tertinggi 7.18 meter pada jam 6 petang kelmarin iaitu melebihi paras bahaya 6.8 meter, menyebabkan 12 kampung dan 10 laluan dinaiki air antara 0.5 meter hingga 1.5 meter.

Seramai 103 mangsa membabitkan 32 keluarga dipindahkan ke Dewan Pusat Pemindahan Mangsa Bencana di Kampung Selagon, di sini, sehingga malam tadi.

Semua mangsa dilaporkan masih berada di pusat pemindahan berkenaan, setakat pagi ini.

Berdasarkan kenyataan Jawatankuasa Pengurusan Bencana Alam Daerah Beaufort, sembilan kampung iaitu Bambangan, Sinoko, Sindok, Lumantak, Baitam Laut, Jambatan Baru, Baitam dan Baitam Baru, sudah pulih pagi ini.

Hanya tiga kampung iaitu Kayai, Papas dan Kampung Baru dilaporkan belum pulih setakat jam 8 pagi ini.

Setakat ini, hanya satu laluan dilaporkan tidak boleh dilalui iaitu Jalan Kampung Baru.

Laluan lain iaitu Jalan Kampung Bambangan, Sinoko, Poring, Baitam Laut, Baitam Ulu, Baitam dan Jalan Kampung Jambatan Baru dilaporkan sudah pulih sepenuhnya dan boleh dilalui semua jenis kenderaan.

Selebihnya, iaitu Jalan Kampung Kayai dan Papas hanya boleh dilalui kenderaan berat.

Kira-kira 70 anggota, pegawai dan sukarelawan membabitkan pelbagai agensi termasuk Angkatan Pertahanan Awam Malaysia (APM), Jabatan Bomba dan Penyelamat Malaysia (JBPM), polis, Pejabat Daerah Beaufort, Majlis Daerah Beaufort (MDB), Jabatan Perkhidmatan Kebajikan Am Sabah (JPKA), Jabatan Sukarelawan Malaysia (RELA) dan Wirawati Parti Warisan Sabah (WARISAN) terbabit dalam operasi membantu mangsa.


Penuntut Kolej Maut Dalam Kemalangan Di Jalan Telupid – Ranau

RANAU: Seorang penuntut kolej maut selepas kereta yang dipandunya bertembung dengan pacuan empat roda dalam kejadian di Kampung Nunuk Ragang di Kilometer 50 Jalan Ranau-Telupid, hari ini.

Dalam kejadian kira-kira pukul 1.50 tengah hari itu, mangsa dikenali sebagai Onnel Lukas, 18, meninggal dunia di tempat kejadian akibat kecederaan parah.

Ketua Polis Daerah Ranau, Deputi Superintendan Sammy Newton berkata, kemalangan membabitkan sebuah Perodua Kancil dan Toyota Hilux.

“Hasil siasatan mendapati, Perodua Kancil dari arah Telupid menghala ke Kota Kinabalu dan sebaik tiba di lokasi, mangsa bertindak memintas sebuah kenderaan lain dihadapannya.

“Bagaimanapun, kenderaan terbabit hilang kawalan dan masuk ke laluan bertentangan dan dalam masa sama, pacuan empat roda datang dari arah Kota Kinabalu menghala ke Telupid tidak sempat mengelak kenderaan terbabit,” katanya ketika dihubungi, hari ini.

Katanya lagi, akibat kejadian itu berlaku pertembungan antara kedua-dua kenderaan.

“Pemandu Perodua Kancil meninggal dunia di lokasi kejadian akibat kecederaan parah manakala pemandu pacuan empat roda mengalami cedera ringan.

“Mangsa dikeluarkan oleh pasukan bomba dan seterusnya dibawa ke Hospital Ranau untuk tindakan lanjut,” katanya.

Katanya lagi, kes disiasat mengikut Seksyen 41(1) Akta Pengangkutan Jalan 1987.

Sementara itu, Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah memaklumkan sepasukan anggota bomba dikejar ke lokasi kejadian untuk menyelamatkan mangsa.

Menurut Jurucakap, pemandu Perodua Kancil tersepit dalam kenderaan dan usaha mengeluarkan mangsa segera dilakukan dengan menggunakan peralatan khas.

“Mangsa berjaya dikeluarkan dan di dalam Toyota Hilux terdapat empat mangsa yang cedera ringan serta dihantar ke Klinik Kesihatam Paginatan Ranau untuk rawatan susulan,” katanya.

Jurucakap berkata, operasi ditamatkan pada pukul 3.14 petang selepas kawasan didapati selamat.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Tekad Perhebat Momentum Pembangunan Sabah

KOTA KINABALU: Ketua Menteri Sabah, Datuk Hajiji Noor hari ini berkata, kerajaan negeri yang baharu di bawah pimpinannya bertekad untuk memperhebatkan lagi momentum pembangunan negeri sebagaimana pernah dicapai sedikit masa dulu.

Beliau berkata, ia termasuk menambah baik kualiti hidup rakyat menerusi pelaksanaan pelbagai program dan inisiatif meliputi pelbagai sektor, sambil memperkasakan pembangunan infrastruktur dan utiliti luar bandar serta meningkatkan kualiti pendidikan.

“Kerajaan Sabah juga komited untuk memberi perhatian terhadap sektor kesihatan dan modal insan, menambah baik kemudahan teknologi maklumat dan komunikasi, menyediakan lebih banyak perumahan mampu milik, mengurangkan kemiskinan, menambah peluang pekerjaan dan mempertingkat tahap keselamatan negeri.

“Yang lebih penting membangunkan semula ekonomi negeri yang ternyata mengalami kelembapan dan terjejas akibat pandemik COVID-19,” katanya.

Hajiji berucap demikian pada Istiadat Pengurniaan Darjah Kebesaran, Bintang serta Pingat sempena Hari Jadi Rasmi Ke-67 Yang Dipertua Negeri Sabah, Tun Juhar Mahiruddin di Istana Negeri, di sini.

Hajiji juga bersyukur Pilihan Raya Negeri (PRN) Sabah yang ke-16 berlalu dengan aman serta tenteram dan berkat restu serta sokongan Yang Dipertua Negeri, kerajaan negeri baharu sudah dibentuk.

“Saya bersama-sama barisan kepemimpinan negeri yang baharu, bertekad dan komited untuk memikul tanggungjawab dan amanah yang diberikan oleh rakyat dengan penuh rasa keinsafan, ikhlas dan dedikasi,” katanya.

Sementara itu, beliau berkata, Juhar ibarat payung perpaduan yang memayungi seluruh rakyat tanpa mengira bangsa dan agama.

Katanya, rakyat Sabah amat menghargai kestabilan serta keharmonian hidup yang dikecapi sejak turun-temurun.

“Perasaan kekitaan dan saling menghormati adalah nilai budaya hidup yang akan terus kita semai serta amalkan supaya kemakmuran dan kesejahteraan dapat dikekalkan selama-lamanya.

“Kerajaan negeri dan seluruh rakyat berikrar untuk menumpahkan sepenuh taat setia yang tidak berbelah bagi kepada Tuan Yang Terutama Tun untuk terus menaungi Sabah tercinta ini,” katanya.

Hajiji mewakili rakyat Sabah mengucapkan selamat ulang tahun kepada Juhar dan mendoakan Yang Dipertua Negeri dipanjangkan umur dan sentiasa dalam keadaan sihat walafiat serta sejahtera.

Ketua Menteri turut mengucapkan tahniah kepada semua penerima darjah kebesaran, bintang dan pingat kehormatan negeri serta berharap mereka akan menyemarakkan lagi semangat dan iltizam untuk terus berbakti, sekali gus memperkukuhkan usaha memaju dan memakmurkan Sabah. – BERNAMA


TERKINI: 25 Kes Baharu Positif Covid-19 Di Sabah, 82 Kes Keseluruhan

KOTA KINABALU: Sabah merekodkan 25 kes baharu positif Covid-19, menjadikan jumlah keseluruhan kes di negeri ini meningkat kepada 82 kes setakat hari ini.

Menteri Kesihatan & Kesejahteraan Rakyat, Datuk Frankie Poon melalui laman sosial Facebooknya memaklumkan, 25 kes itu merupakan tambahan kepada 57 kes positif Covid-19 yang direkodkan semalam

Menurutnya, Lahad Datu merekodkan jumlah kes positif tertinggi setakat ini dengan 23 kes, diikuti dengan Tawau 16 kes serta Kota Kinabalu 12 kes.

Manakala lima kes di Kinabatangan dan Sandakan, empat kes di Beaufort, Kunak dan Sipitang, dua kes di Putatan.

Satu kes masing-masing di Kota Belud, Papar dan Semporna. Daerah Semporna mencatatkan kes positif Covid-19 pertama pada hari ini.

Setakat ini, Kementerian Kesihatan Malaysia melaporkan dua kes kematian akibat Covid-19 itu masing-masing melibatkan seorang (lelaki) peserta perhimpunan tabligh berusia 34 tahun di Hospital Permai, Johor,  dan seorang pastor berusia 60 tahun di Hospital Umum Sarawak.

Untuk hari ini, terdapat sebanyak 120 kes baharu positif Covid-19 termasuk 95 kes berkaitan kluster perhimpunan tabligh. Ia menjadikan jumlah keseluruhan 673 kes termasuk 49 kes yang telah sembuh.

Sehingga kini, 622 orang masih dirawat di hospital seluruh negara termasuk 12 orang di Unit Rawatan Rapi (ICU).

Sebahagian besar kes baharu ini berkaitan dengan kes kluster Perhimpunan Tabligh di Masjid Sri Petaling, Kuala Lumpur. – BorneoToday


MetMalaysia Keluar Nasihat Ribut Tropika Krovanh Di Sabah

KUALA LUMPUR: Jabatan Meteorologi Malaysia (MetMalaysia) mengeluarkan nasihat mengenai ribut tropika, Krovanh yang menyebabkan angin kencang dan laut bergelora di kawasan perairan Sabah.

Dalam kenyataannya malam ini, MetMalaysia memaklumkan jarak dari bandar terdekat dengan kedudukan ribut itu kira-kira 513 kilometer (km) ke barat laut Kudat, Sabah.

“Berdasarkan pencerapan pada 8 malam ini, kedudukan ribut tropika itu berada kira-kira 595 km ke tenggara Da Lat, Vietnam dan bergerak ke arah barat dengan kelajuan 20 kilometer sejam (km/j).

“Kelajuan angin ribut tropika itu boleh mencapai kelajuan maksimum sehingga 65 km/j,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lepas geram pada peguam

COLUMBUS: Seorang peguam patah hidung akibat ditumbuk anak guam yang berang dipenjarakan selama 47 tahun kerana melakukan hampir 24 jenis kesalahan jenayah termasuk mengacu teman wanitanya dengan pistol, Selasa lalu.

Biarpun tangan digari, David Chislton, 42, berpusing ke belakang dan menumbuk muka Aaron Brockler yang berdiri di kirinya sebaik hakim menjatuhkan hukuman.

Brockler yang kini berpulih dari kecederaanya memberitahu Fox 8 dia pengsan seketika sebelum tersedar dan mendapati dirinya terbaring di bawah meja perbicaraan.

“Saya menghampirinya (Chislton) kerana mahu bercakap dengannya. Tiba-tiba saya ditumbuk dan pengsan.

“Kesalahan dia memang serius. Saya berpendapat dia menganggap hukuman itu terlalu berat baginya seterusnya melepaskan kemarahannya terhadap saya,” katanya.

Pada 2017, Chislton menjadikan kekasihnya sebagai tebusan dan mengacu pistol terhadap wanita itu sebelum membakar pangsapuri Warrensville Heights sehingga memaksa penduduk berpindah.

Difahamkan, Chislton bakal berdepan pertuduhan atas serangan terhadap peguamnya. – Agensi


Goreng Telur Atas CPU

JAPUN: sentiasa menjadi sumber berita pelik dan idea hebat dengan yang terbaharu membabitkan seorang YouTuber negara itu menunjukkan aksi memasak pelbagai jenis makanan di atas plat panas unit pemprosesan komputer (CPU).

Oddity Central melaporkan lelaki terbabit membuktikan langkah itu berhasil selepas memuat naik video memasak bermula dengan telur rebus kepada telur goreng hingga daging wagyu dan donut kecil.

Difahamkan, dia sudah memasak dengan ‘dapur’ itu sekurang-kurangnya selama enam tahun, namun kualiti videonya yang bertambah baik akhir-akhir ini, menjelaskan kenapa baru sekarang ia banyak dikongsikan di sosial media.

Menerusi salurannya yang diterjemahkan Google sebagai Samurai Channel, turut dimuatkan video menunggang dan perkhemahan, tetapi video memasak di atas CPU paling banyak ditonton.

Ada antara video itu mendapat lebih 100,000 tontonan, satu pencapaian tinggi jika dibandingkan jumlah pengikutnya yang hanya 8,000 orang. – Agensi


Wanita Dikejarkan Ke Hospital, Timun Tersangkut Dalam Kemaluan

Seorang wanita berusia 51 tahun di Bangkok, Thailand, dikejarkan ke hospital selepas mengadu terasa sakit di bahagian kemaluannya.

Wanita itu memberitahu doktor, kemaluannya terasa sakit kerana dia terjatuh di rumahnya dan kebetulan ada timun di tempatnya terjatuh lalu tertusuk ke dalam kemaluannya.

Kejadian itu turut dilaporkan di Thai TV di mana wartawan mendakwa kakitangan hospital tidak percaya dengan pengakuan wanita berkenaan.

Namun, mereka berjaya mengeluarkan timun itu.

Tidak dinyatakan bila kejadian itu berlaku, nama hospital itu dan siapa identiti wanita terbabit.

Tetapi, beberapa portal media di Thailand mendakwa kejadian itu benar-benar berlaku.


Pakej RM250 Bilion Untuk Semua Rakyat

KUALA LUMPUR: Perdana Menteri, Tan Sri Muhyiddin Yassin mengumumkan Pakej Rangsangan Ekonomi Prihatin Rakyat bernilai RM250 bilion yang memberi manfaat kepada semua lapisan rakyat.

Daripada jumlah itu, beliau berkata, sebanyak RM128 bilion disalurkan untuk melindungi kebajikan rakyat, RM100 bilion untuk menyokong perniagaan termasuk Perusahaan Kecil dan Sederhana (PKS) dan RM2 bilion memperkukuhkan ekonomi negara.

“Semua itu tambahan kepada RM20 bilion yang telah diumumkan dalam pakej rangsangan ekonomi sebelum ini,” katanya.

Beliau berkata demikian ketika mengumumkan Pakej Rangsangan Ekonomi Prihatin Rakyat (PRIHATIN) hari ini.


Tujuh premis musnah dalam kebakaran

LIMA rumah, dua kedai runcit, sebuah gerai dan motosikal musnah dalam kebakaran di Kampung Sungai-Sungai, Paitan, Beluran semalam.

Kejadian 2 petang itu turut menyebabkan dua kereta iaitu Proton Pesona dan Perodua Viva milik penduduk rosak sebahagiannya selepas terkena bahang api.

Ketua Balai Bomba dan Penyelamat (BBP) Beluran, Rastam Keladi berkata, pihaknya menerima panggilan kecemasan daripada orang awam berhubung kejadian 2.27 petang.

Katanya, sebuah jentera bersama lapan anggota dan pegawai dikerah ke lokasi yang terletak 170 kilometer dari balai bomba sebelum tiba jam 5.31 petang.

“Ketika sampai sebahagian besar rumah yang terbabit sudah musnah terbakar dan bomba kemudiannya menjalankan operasi memadamkan sisa api yang boleh mencetuskan kebakaran semula.

“Api berjaya dipadamkan sejurus selepas itu dan tiada kecederaan atau kemalangan jiwa dilaporkan,” katanya hari ini.

Rastam berkata, siasatan awal mendapati, api difahamkan bermula dari gerai di perkampungan berkenaan sebelum merebak ke kedai runcit seterusnya ke lima rumah berhampiran.

Katanya, Jabatan Forensik Jabatan Bomba dan Penyelamat Malaysia (JBPM) masih menjalankan siasatan bagi mengenalpasti punca kejadian dan jumlah kerugian. – Harian Metro


Remaja Malaysia lari 1.5 km selamatkan diri

KUALA LUMPUR: Seorang remaja Malaysia terpaksa memanjat tembok masjid dan berlari sejauh hampir 1.5 kilometer untuk menyelamatkan diri dalam serangan pengganas di Christchurch, New Zealand, hari ini.

Idris Khairudin, 14, pergi ke Masjid Al Noor untuk menunaikan solat Jumaat dan tidak seperti selalu, remaja itu sering bersolat di bahagian dalam masjid tetapi hari ini memilih solat di ruang belakang.

Dalam tempoh menunggu untuk berjemaah sebelum solat Jumaat, tiba-tiba dia terdengar bunyi tembakan dan cermin pecah serta jeritan menyuruh jemaah lari.

“Tanpa berfikir panjang, Idris pantas meluru keluar, memanjat tembok masjid, berselindung seketika sebelum berlari menyelamatkan diri,” kata kakaknya, Nur Balqis Khairudin, 20, yang menceritakan pengalaman adiknya itu.

Nur Balqis, penuntut Hagley College di Christchurch, berkata demikian kepada Bernama ketika dihubungi.

“Idris hubungi saya sambil berlari tetapi dia tidak tahu ke mana arah hendak dituju. Lalu saya suruh dia lari ke Hagley College.

“Memang panik dan risau sangat fikirkan dia. Ketika itu saya dan seorang lagi adik Nur Zahirah berada di rumah dan tak ada pengangkutan. Saya terpaksa meminta bantuan orang awam membawa kami ke kolej untuk mengambil Idris. Lepas tu kami membawa Idris pulang dan hubungi mama,” katanya.

Nur Balqis berkata, beliau dan dua adiknya kini berada dalam keadaan selamat, terkawal dan berada di rumah mereka yang terletak kira-kira tiga kilometer dari tempat kejadian.

Idris adalah seorang pelajar di Hilmorton High School di Christchurch manakala Nur Zahiran belajar di kolej yang sama dengan kakaknya.

Sementara itu, ibu mereka, Zarita Abdul Razak, 49 yang berada di Nibong Tebal, Pulau Pinang, bersyukur sebaik dihubungi tiga anaknya menerusi panggilan video.

Zarita berkata, beliau berasa tidak sedap hati sebaik mendapat mesej menerusi aplikasi WhatsApp daripada Nur Balqis bertulis ‘Ma, can I call you’ (Boleh saya hubungi anda).

Zarita yang juga seorang suri rumah, menarik nafas lega dan bersyukur sebaik saja selesai mendapat panggilan itu dan bertambah tenang apabila mengetahui ketiga-tiga anaknya itu dalam keadaan selamat di rumah mereka.

“Tuhan saja yang tahu perasaan saya ketika itu, tiga anak saya ada di sana sedangkan kita di sini. Lemah lutut rasanya. Syukur mereka selamat namun kami tetap bimbang dan bersedih apabila mengetahui ada rakyat Malaysia yang tercedera,” katanya.

Zarita berkata suaminya, Dr Khairudin Mohamed, 52, pensyarah di Pusat Pengajian Kejuruteraan Mekanik di Universiti Sains Malaysia Nibong Tebal, baru saja pulang ke Malaysia hujung bulan lalu sebaik selesai urusan kerja serta menguruskan pengajian anak-anak mereka.

Sekurang-kurang 49 orang terbunuh dan berpuluh lagi cedera dalam serangan keganasan di dua masjid di bandaraya Christchurch.


(VIDEO) Air Mata BCL Tumpah Ketika Judika Nyanyi Lagu Baharu ‘Tak Mungkin Bersama’

Video yang merakamkan aksi spontan Bunga Citra Lestari yang dilihat tak dapat menahan sebak lalu menangis ketika rakan artis, Judika menyampaikan single terkininya, Tak Mungkin Bersama di program Indonesian Idol pada Isnin menjadi perhatian peminat.

Potongan video berkenaan yang mulai dikongsikan ramai sejak malam tadi di media sosial mencetus viral dan rata-ratanya turut terkesan apabila menonton tangisan ibu kepada seorang cahaya mata itu yang baru sahaja kehilangan suami tercinta, Allahyarham Ashraf Sinclair, tempoh hari.

Difahamkan, Judika sebelum menyampaikan lagu berkenaan turut menjelaskan, ia berkisar mengenai kehilangan individu yang dicintai.

Bunga (BCL) yang menonton persembahan tersebut di kerusi juri kelihatan beberapa kali mengesat air mata hingga satu ketika dirinya dilihat tertunduk menahan tangis.

Judika juga dilihat seakan-akan sebak dengan situasi berlaku bagaimanapun tetap meneruskan nyayian.

Sementara itu, penyanyi Ari Lasso yang turut sama di kerusi juri dilihat cuba menenangkan BCL.

Terdahulu, berita pemergian Ashraf pada 18 Februari lalu dipercayai akibat serangan jantung nyata mengejutkan industri hiburan di Malaysia dan Indonesia.

Ashraf atau nama sebenarnya, Ashraf Daniel Mohammed Sinclair lahir di London, England pada 18 September 1979.

Bintang itu mengahwini penyanyi BCL pada 2008 dan dikurniakan seorang permata hati lelaki, Noah Sinclair.

Allahyarham juga merupakan abang kepada penyampai radio Mix FM dan pelakon Aishah Sinclair, 39.

Sejurus menyampaikan lagu berkenaan, Judika turut memberi ucapan serta dedikasi buat BCL.


Kertas Kabinet Pemberian PSS Dijangka Dibentang Awal Tahun Depan – Madius

RANAU, 25 Dis: Kertas Kabinet berhubung pemberian Pas Sementara Sabah (PSS) kepada pendatang asing tanpa izin (PATI) di Sabah dijangka dibentangkan ke Kabinet negeri awal tahun depan, kata Timbalan Ketua Menteri Sabah Datuk Seri Wilfred Madius Tangau.

Beliau berkata perbincangan meja bulat telah diadakan bersama Majlis Keselamatan Negara (MKN) baru-baru ini bagi membincangkan perkara yang perlu diambil sebelum pelaksanaan PSS pada 1 Jun tahun depan.

Rakyat perlu faham bahawa langkah pemberian PSS itu adalah untuk menyelesaikan masalah PATI di negeri ini, kata Madius yang juga presiden Parti Pasok Momogun Kadazan Dusun Murut Bersatu (UPKO) kepada pemberita selepas menghadiri Majlis Rumah Terbuka Krismas UPKO, di Dewan Masyarakat Ranau, di sini hari ini.

“Ia perlu dilihat dalam dua sudut iaitu memang ada PATI di Sabah dan itu adalah jelas. Jika mereka adalah PATI, mereka yang ditangkap akan dihantar (ke negara asal) tanpa kompromi. Tetapi ada pendatang asing yang berada di Sabah dengan ‘izin’ iaitu pelarian perang Filipina yang berada di sini sejak tahun 70-an.

“Oleh sebab itu, perbincangan dan persoalan tidak harus ditumpukan kepada PSS sahaja tetapi bagaimana mencari penyelesaian tuntas tentang keberadaan pendatang asing di Sabah termasuk pelarian perang Filipina,” katanya.

Madius berkata setelah sekian lama, masalah itu semakin kompleks apabila pelarian perang itu telah berkeluarga selain menetap di Sabah dan pemberian PSS membolehkan mereka mempunyai dokumen.

Katanya, kerajaan Persekutuan juga akan diminta untuk membuat kertas Kabinet jika ada keperluan untuk mewujudkan peraturan-peraturan tertentu dalam menangani isu berkenaan.

Pada 6 Sept lepas, Jawatankuasa Induk Pengurusan Warga Asing bersetuju mengeluarkan PSS bermula 1 Jun 2020 untuk menggantikan tiga jenis dokumen dikeluarkan kepada warga asing tinggal lama di Sabah iaitu IMM13, Sijil Banci dan Kad Burung-Burung.


“Jujur, Saya Rasa Sangat Sedih…”, Veveonah Akui Kecewa Dengan Kenyataan Timbalan Menteri

Pelajar anak jati Sabah, Veveonah Mosibin sebentar tadi telah memuat naik satu kenyataan di laman facebook selepas namanya menjadi sebutan kembali hari ini.

Ia ekoran satu kenyataan daripada seorang Timbalan Menteri yang mendakwa dia tidak menduduki peperiksaan ketika video belajar di atas pokok miliknya menjadi viral di media sosial sebelum ini.

“Jujurnya, saya berasa sangat sedih dan kecewa dengan apa yang berlaku ini. Saya benar-benar berusaha keras untuk (mengambil) peperiksaan online pada beberapa bulan lalu. Dan saya langsung tidak menjangka ia akan tular.

Kali ini, saya tular sekali lagi, tetapi dengan lebih banyak kesan buruk. Saya tidak tahu bagaimana mahu berhadapan dengan komen-komen negatif dan teruk di media sosial. Ianya sangat menyakitkan.

Saya memaafkan semua kesilapan yang orang lakukan ke atas saya, tapi saya tetap perlu meluahkan kenyataan yang adil untuk diri saya ini.

Terima kasih kepada semua yang menyokong saya (keluarga, kawan-kawan, pensyarah dan peminat).

Terdahulu, timbalan menteri berkenaan membuat satu kenyataan ketika sidang Dewan Rakyat hari ini yang mendakwa gadis tersebut memuat naik video bukan sebab peperiksaan, tetapi sekadar mahukan kandungan (content) semata-mata.

Beliau bagaimanapun membuat permohonan maaf kepada Veveonah secara terbuka di laman facebooknya dan memperbetulkan kenyataan itu ketika menjawab soalan tambahan di Dewan Negara hari ini.

Menurutnya, beliau mendapat maklumat kurang tepat ketika menjawab soalan berkenaan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Warga Tempatan Ditahan Kerana Miliki Syabu

SANDAKAN: Polis berjaya menahan seorang remaja lelaki warga tempatan kerana dipercayai memiliki 5 gram dadah jenis syabu, di Bangunan Kedai,Batu 7 Taman Merpati, dekat sini semalam.

Dalam Operasi Cegah Jenayah itu, suspek warga tempatan berusia 16 tahun ditahan kira-kira pukul 5 petang oleh sepasukan polis daripada Bahagian Siasatan Jenayah Ibu Pejabat Polis Daerah (IPD) Sandakan.

Ketua Polis Daerah Sandakan, Asisten Komisioner Mohd Azhar Hamin berkata suspek yang dalam keadaan mencurigakan itu diperiksa dan pihaknya menemui lapan paket plastik lutsinar berisi hablur jernih disyaki dadah jenis syabu di dalam poket seluar suspek.

“Dadah terbabit dianggarkan seberat 5 gram dengan nilai pasaran RM300.

“Kita turut menjalankan ujian saringan air kencing terhadap suspek dan mendapati suspek positif dadah jenis methamphetamine,” katanya dalam kenyataan hari ini.

Beliau berkata suspek ditahan mengikut Seksyen 39A(1) Akta Dadah Berbahaya 1952 dan Seksyen 15(1) Akta yang sama.


‘Gadis Arnab’ Tinggal Dalam Kereta Usang Dicekup AADK

KOTA KINABALU: Remaja perempuan berusia 18 tahun yang “menetap” dalam sebuah kereta usang sejak setahun lepas di perkampungan Sembulan Lama di sini adalah antara suspek dicekup Agensi Anti Dadah Kebangsaan (AADK) semalam.

Remaja itu yang dikenali hanya sebagai Aleyo mendakwa telah tinggal didalam kereta itu sejak setahun lepas akibat permasalahan keluarga.

Ketika diserbu dalam Op Cegah Siri 3/2019 AADK Kota Kinabalu itu, Aleyo sedang tidur bersama dengan arnab peliharaannya dalam kenderaan terbabit dalam keadaan pintu dan cermin kereta yang tertutup rapat.

“Jangan pisahkan kami. Apa salah aku? Sumpah saya tidak hisap ‘batu’!”

Demikian rayuan Aleyo dalam keadaan terkejut dan penguatkuasa AADK terpaksa mengambil masa yang lama untuk memujuk suspek keluar yang bertegas enggan keluar dan meminta tidak dipisahkan dengan haiwan peliharaannya.

Setelah dipujuk hampir 10 minit, suspek akhirnya akur dengan arahan penguatkuasa AADK untuk keluar dari kereta tersebut dengan membawa arnabnya.

“Saya mempunyai masalah keluarga dan saya tidak menyambung persekolahan saya sejak dari tingkatan dua. Dari saat itu, saya diabaikan keluarga dan memilih untuk ‘menumpang’ dalam bengkel kenalan saya.

“Dia memberikan saya tempat tinggal didalam kereta usang itu yang terletak di bawah rumahnya.

“Sejak dari itu, rakan saya sering kali menjadikan ‘tempat tinggal’ saya itu sebagai ‘port’ untuk mereka menjalankan aktiviti menghisap dadah tapi sumpah saya tidak ambil,” katanya selepas ditahan.

Aleyo mendakwa hanya duduk dalam kereta usang itu ketika rakannya yang lain melepaskan gian.

Dia turut mendakwa mempunyai masalah untuk berdiri dan berjalan akibat pernah terlibat dalam kemalangan jalanraya beberapa bulan lepas.

“Sebab itu saya sukar untuk berganjak dari dalam kereta ketika diarahkan keluar. Kaki saya sakit,” tambahnya.

Bagaimanapun, Ketua Operasi Op Cegah AADK Sabah Erwan Roslan berkata hasil keputusan ujian saringan awal air kencing yang dibuat keatas suspek berkenaan mendapati suspek positif dadah jenis methamphetamine atau syabu.

“Walaupun suspek mendakwa tidak mengambil bahan terlarang itu, pihak AADK yakin suspek ada mengambil dadah berikutan keputusan saringan air kencing yang positif.

“Bagaimanapun, kita terpaksa menyerahkan suspek kepada pihak polis bagi tindakan selanjutnya berikutan suspek tidak mempunyai sebarang dokumen pengenalan diri dan ketika ditanya apa nombor kad pengenalan diri suspek, dia tidak tahu.

Malah, suspek tidak pasti umurnya berapa ketika dokumentasi dijalankan,” jelas beliau yang mengetuai operasi pencegahan yang bermula 9 malam dan berakhir lima jam kemudian.

AADK membuat serbuan di tujuh lokasi sekitar Kota Kinabalu dan Putatan.

Seramai 19 individu ditahan dan dibawa ke pejabat AADK Kota Kinabalu untuk proses dokumentasi serta ujian saringan awal air kencing.

“Pada mulanya kita menahan seramai 15 individu yang positif dadah. Namun seramai tiga individu termasuk remaja wanita terbabit diserahkan kepada pihak polis kerana tidak mempunyai dokumen pengenalan diri.” katanya.

Tambah Erwan, kesemua 12 individu yang ditahan akan disiasat mengikut Seksyen 3(1) Akta Penagih Dadah 1983 (Rawatan dan Pemulihan).

Operasi oleh pasukan khas AADK Sabah, Alpha Strike itu dijalankan di Kampung Sembulan, Tanjung Aru, Rampayan Manggatal, Kampung Kalansanan Inanam dan tiga kawasan perumahan termasuk di Putatan. -SabahNewsToday


Musa Aman diberi tempoh dua bulan putuskan pindah kes

KUALA LUMPUR: Mahkamah Sesyen di sini memberi tempoh dua bulan kepada pasukan pembelaan bekas Ketua Menteri Sabah, Tan Sri Musa Aman, sama ada mahu memindahkan kes rasuah yang dihadapinya ke Mahkamah Tinggi atau tidak.

Hakim Rozina Ayob membuat perintah itu selepas dimaklumkan peguam Francis Ng Aik Guan yang mewakili Musa bahawa pihaknya belum memutuskan untuk berbuat demikian.

Ng memberitahu mahkamah bahawa pihaknya belum menerima sepenuhnya semua dokumen berhubung kes.

“Selepas menerima semua dokumen baru pihak kami akan putuskan sama ada untuk memindahkan kes ini atau tidak.

“Kami memohon tarikh pengurusan kes diberikan bagi membolehkan kami memaklumkan kepada mahkamah berhubung perkembangan kes,” katanya.

Terdahulu, Timbalan Pendakwa Raya Datuk Raja Rozela Raja Toran memberitahu mahkamah bahawa beberapa dokumen sudah diserahkan kepada pihak pembelaan.

Bagaimanapun, katanya, masih banyak lagi dokumen belum diserahkan dan pihaknya memerlukan masa untuk berbuat demikian.

Mahkamah menetapkan 20 Februari tahun depan untuk pembelaan memaklumkan berhubung status kes itu.

Musa yang hadir turut diwakili peguam Amer Hamzah Arshad dan Ridha Abdah Subri.

Pada 5 November lalu, Musa didakwa atas 35 pertuduhan rasuah membabitkan suapan daripada lapan pemilik konsesi balak, iaitu wang keseluruhan berjumlah AS$63.3 juta (RM263,460,962.313).

Musa meminta dibicarakan terhadap semua tuduhan yang didakwa dilakukan di lapan bank dan institusi kewangan di Hong Kong, China dan Singapura di antara 20 Disember 2004 dan 6 November 2008.

Tertuduh didakwa menerima suapan daripada individu yang dinamakan Lim Nyuk Foh, Looh Chai Boon, Chia Tien Foh, Mazlan Zakaria, Lo Man Heng, Nasir Yeo Guan Hock, Ngui Ing Chuang dan Nip Wing Hon.

Wang suapan itu ialah sebagai dorongan melakukan perbuatan berhubung hal ehwal prinsipal tertuduh, iaitu memberikan kontrak konsesi balak Sabah kepada 16 syarikat.

Syarikat berkenaan ialah Bountiful Returns Sdn Bhd, Syarikat Segar Tepat Sdn dan JV Lestari Sdn Bhd, Tamabina Sdn Bhd, Sabapiorneer Sdn Bhd, Danagaya Sdn Bhd, LR Enterprise Sdn Bhd, Lembah Mayang Sdn Bhd dan Fast Progress Sdn Bhd, Maju Sinar Network Sdn Bhd, Syarikat Eden Region Sdn Bhd, Gasing Selatan Sdn Bhd, Tetap Simfoni Sdn Bhd, Asiatic Lumber Industries Sdn Bhd dan Eramewa Sdn Bhd.

Lapan bank dan institusi kewangan itu adalah HSBC Bank Ocean Tower dan Claymore Plaza, Credit Suisse, Raffles Place, Fortis Private Banking, UBS AG Bank, Raffles Place di Singapura.

Citi Bank Kowloon, JP Morgan Chase Manhattan Bank dan UBS AG Bank, Central di Hong Kong, China.

Semua tuduhan terhadap Musa mengikut Seksyen 11(a) Akta Pencegahan Rasuah 1997 dan boleh dihukum mengikut Seksyen 16 akta sama.

Kesalahan itu boleh dihukum penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan jika ia dapat dinilai dalam bentuk wang, atau RM10,000 mengikut yang mana lebih tinggi. – Berita Harian


Gempa bumi Mindanao mungkin cetus tsunami kecil

MANILA: Gempa bumi berkekuatan 6.9 magnitud yang menggoncang pulau Mindanao di selatan Filipina hari ini mungkin mencetus gelombang tsunami kecil di beberapa bahagian pantai di negara itu, Indonesia dan Palau lapor Pusat Amaran Tsunami Pasifik.

Setakat ini tiada laporan kematian mahupun kecederaan diterima akibat gegaran itu.

Pusat Kajian Geologi Amerika Syarikat (USGS) berkata, gegaran itu dikesan 193 kilometer (km) di timur Filipina berhampiran bandar General Santos pada kedalaman 60 kilometer.

Terdahulu, Pusat Amaran Tsunami Pasifik berkata ‘gelombang tsunami berbahaya’ boleh berlaku dalam lingkungan 300 km dari pusat gempa di sepanjang pantai Indonesia dan Filipina.

Pusat itu kemudian menjelaskan bahawa gelombang tsunami dijangka berukuran kurang dari 0.3 meter di atas paras pasang surut bagi pantai Indonesia, Palau dan Filipina.

Tiada ancaman tsunami di Hawaii, Amerika Syarikat katanya.

USGS pada mulanya mencatatkan kekuatan gempa pada 7.2 magnitud tetapi kemudian diturunkan kepada 6.9. – Reuters


Kluster Madai: Kunak, Lahad Datu Catat 30 Kes COVID-19

KOTA KINABALU: Satu kluster dilaporkan kelmarin iaitu Kluster Madai: Kunak, Lahad Datu yang merekodkan jumlah kumulatif positif COVID-19 sebanyak 30 kes.

Menteri Kerajaan Tempatan dan Perumahan Datuk Seri Panglima Masidi Manjun berkata daripada jumlah yang dicatatkan, 12 kes daripada Lahad Datu manakala 18 kes lagi di Kunak.

“Kes indeks adalah pekerja pasaraya di Lahad Datu yang dikesan positif dalam saringan bergejala pada 04 April lalu dan hasil saringan kontak rapat pada 08 April mendapati 11 lagi rakan serumah juga disahkan positif.

“Berdasarkan penelitian, kes indeks dipercayai mendapat jangkitan daripada ibu mertua yang merentas daerah ke Kunak bagi menzarahi anaknya iaitu guru di Sekolah Menengah Kebangsaan (SMK) Madai dan kemudiannya disahkan positif oleh pusat kesihatan di Kunak pada 09 April.

“Susulan kes itu, saringan kali kedua terhadap semua guru dan pelajar di SMK Madai dijalankan pada 20 April, selepas saringan pertama pada 10 April gagal mengesan sebarang kes,” katanya.

Tambahnya hasil saringan terbabit kemudiannya mengenalpasti lima pelajar asrama positif, turut dikesan ialah dua kes melibatkan ahli keluarga pelajar asrama berkenaan selepas pulang ke asrama.

“Hasil saringan sampel kedua yang dijalankan pada 27 April kemudiannya mengesahkan enam lagi pelajar asrama SMK Madai positif.

“Saringan di sekolah itu juga mengesahkan satu kes positif, sementara saringan bergejala merekodkan empat kes baharu di Hospital Kunak pada 18 April, aktiviti saringan dan kawalan masih giat dijalankan,” katanya.

Sementara itu beliau berkata Sabah merekodkan 87 kes dengan satu kes kematian direkodkan di Tawau.

Katanya daripada 87 kes positif itu 51 kes adalah berpunca dari saringan kontak rapat, 14 kes saringan bergejala, 18 kes dari kluster baharu dan sedia ada serta empat kes dari lain-lain kategori. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Rebah Ketika Bersarapan Di Restoran, Baru Sahaja Dapatkan Suntikan Dos Penggalak

SHAH ALAM: Tular dalam media sosial satu kejadian melibatkan seorang lelaki dipercayai meninggal dunia selepas rebah dan tidak sedarkan diri ketika sedang bersarapan dekat sebuah restoran di Bukit Sentosa, Rawang pagi tadi.

Menerusi gambar yang turut tersebar dalam aplikasi mesej Whatsapp itu, lelaki berkenaan didakwa baru sahaja mendapatkan suntikan dos penggalak vaksin Covid-19 sebelum rebah dipercayai akibat sakit jantung.

Menerusi kenyataan yang dimuat naik itu juga, ambulans dan polis tidak lama kemudian tiba di tempat kejadian.

Bagaimanapun, Utusan Malaysia masih menunggu makluman daripada Ibu pejabat Polis Daerah (IPD) Hulu Selangor untuk pengesahan.


Maki Polis Ketika Op Covid, Lelaki Ditahan Di Jalan Tuaran

KOTA KINABALU: Seorang lelaki ditahan selepas melakukan provokasi terhadap tugas anggota polis yang melaksanakan Perintah Kawalan Pergerakan di Batu 7, Jalan Tuaran, Kota Kinabalu, semalam

Lelaki berusia 33 tahun itu ditahan kira-kira 6 petang selepas didapati tidak memiliki lesen memandu dan bertindak mengeluarkan kata-kata kesat kepada anggota bertugas.

Ketua Polis Daerah Kota Kinabalu, Asisten Komisioner Habibi Majinji berkata, dalam kejadian itu, suspek yang memandu kereta Iswara Aeroback bersama seorang rakannya dalam perjalanan dari Manggatal ke Kota Kinabalu.

Beliau berkata, sebaik tiba di Batu 7, berhampiran sebuah pasar raya, kereta dipandunya ditahan anggota polis yang tujuan pemeriksaan Op Covid-19.

Menurutnya, ketika diperiksa, pemandu itu tidak memiliki lesen memandu menyebabkan anggota bertugas mengeluarkan saman.

“Suspek tidak dapat terima kenyataan dan mula marah apabila polis meminta rakannya keluar daripada kereta kerana gagal menunjukkan dokumen pengenalan diri.

“Suspek meluru ke anggota polis dan mengeluarkan kata-kata kesat sambil melakukan provokasi menumbuk bonet keretanya dengan kuat.

“Bagi mengawal keadaan anggota polis bertindak menahan suspek terbabit dan merampas kereta dipandunya,” katanya ketika dihubungi, hari ini.

Katanya, suspek ditahan untuk siasatan lanjut mengikut Seksyen 186 Kanun Keseksaan kerana menghalang tugas penjawat awam.


UMNO Umum Bertanding PRK Kimanis

PETALING JAYA: Presiden Umno Ahmad Zahid Hamidi hari ini mengumumkan partinya akan meletakkan calon pada pilihan raya kecil (PRK) Parlimen Kimanis, selepas Mahkamah Persekutuan membatalkan kemenangan bekas menteri Anifah Aman pada pilihan raya umum ke-14 lalu.

“Kita akan mengisi calon kita untuk pilihan raya kecil Parlimen Kimanis. Kerusi itu merupakan milik kita, milik Umno,” katanya kepada pemberita di Pusat Dagangan Dunia Putra hari ini.

Ditanya adakah Umno sudah menetapkan calon tertentu, Zahid menjawab “kenapa saya harus umumkan sekarang?”.

Pada PRU14, Anifah memenangi Parlimen Kimanis dengan majoriti tipis 156 undi. Beliau memperolehi 11,942 undi dalam pertandingan tiga penjuru menentang Karim yang mendapat 11,786 undi manakala calon Parti Harapan Rakyat Sabah, Jaafar Ismail yang menerima 1,300 undi.

Pada PRU-14, Umno meletakkan Anifah sebagai calon di Kimanis dan memperoleh 11,942 undi, lebih 156 undi daripada calon Warisan, Karim Bujang.

Anifah kemudian meninggalkan parti untuk menjadi bebas.

Karim mencabar keputusan pilihan raya, yang kemudiannya membawa kepada keputusan Mahkamah Persekutuan baru-baru ini iaitu kemenangan Anifah batal dan tak sah. – FMT


(VIDEO) Hospital Penuh, China Bina Hospital Khusus Untuk Koronavirus Dalam Tempoh 6 Hari

Wuhan, China – Kerajaan negara ini menyasarkan untuk membangunkan sebuah hospital khusus untuk pesakit coronavirus dalam tempoh enam hari.

Hospital ini serupa dengan Xiaotangshan yang dibina pada 2003 lalu yang menempatkan pesakit virus severe acute respiratory syndrome (SARS) yang pernah menyerang negara itu.

Pada ketika itu, hospital berkenaan berjaya dibina dalam tempoh hanya 7 hari dengan kapasiti sebanyak 1000 tempat tidur, lapor Kompas.

Menurut media tempatan, kerajaan memerintahkan syarikat pembinaan untuk membina pelan dan membangunkan fasiliti darurat di wilayah Caidian.

A video from a hospital in Wuhan …i am so speechless，just look at the crowd… it only takes one real patient of #WuhanCoronavirus to doom everyone else on the site!#Wuhan #WuhanPneumonia #WuhanOutbreak pic.twitter.com/eivOno6Soh

Fasiliti kesihatan itu yang dirancang siap pada Sabtu (25/1/2020) ini bakal mempunyai keluasan sekitar 6 hektar.

Pembinaan kecemasan ini dilakukan bagi mengatasi masalah peningkatan mendadak bilangan pesakit coronavirus serta kekurangan katil di hospital sedia ada.

Menurut portal Shanghaiist, hospital tersebut bakal menjadi tempat penempatan sementara bagi merawat pesakit yang dijangkiti virus berkenaan.

Construction begins in Wuhan to build a hospital, scheduled to be completed in six days, to deal with the escalating epidemic #WuhanCoronavirus infection. In 2003, to control #SARS, Beijing built a hospital in seven days with a capacity of 1,000 beds. pic.twitter.com/g0HNbDmNrx

Tambah portal itu, pakar virus yang sebelum ini mengenalpasti punca SARS menjangkakan sebanyak 8000 kes jangkitan virus Wuhan bakal berlaku iaitu 10 kali ganda pesakit SARS.

Pada 2003, kerajaan telah membina hospital khusus untuk merawat pesakit SARS di timur laut Xiaotangshan dilengkapi bilik X-ray dan imbasan CT serta bilik bedah. Ia turut dilengkapi unit rawatan rapi, bilik konsultasi dan makmal.

Hospital berkenaan dibina dengan wad satu tingkat menggunakan bahan binaan ringan dengan keluasan 25,000 meter persegi. Bangunan itu dibahagikan kepada tiga kawasan iaitu kawasan tercemar, kawasan separa tercemar dan kawasan bersih.

Hospital berkenaan dilaporkan berjaya merawat 1/7 pesakit SARS negara itu dalam tempoh 2 bulan.


Covid-19: Kes Baharu Di Tawau Merupakan Penumpang Pesawat Dari KL

KOTA KINABALU: Kes terbaharu dan pertama yang dilaporkan di Kota Marudu semalam merupakan seorang pesakit yang dirujuk oleh Hospital Kota Marudu ke Hospital Wanita dan Kanak-kanak Sabah (HWKKS).

Pengarah Kesihatan Sabah, Datuk Dr. Christina Rundi berkata, pihak HWKKS mengesan pesakit sah positif Covid-19 dan telah dimasukkan ke wad Hospital Queen Elizabeth untuk rawatan lanjut.

“Manakala kes terbaharu daerah Tawau merupakan seorang penumpang yang tiba di Tawau melalui pesawat komersil dari Kuala Lumpur.

“Kes ini ditempatkan di pusat kuarantin dan telah dimasukkan ke wad Hospital Tawau pada 21 Mei 2020.

“Punca jangkitan untuk kedua-dua kes baharu ini masih dalam siasatan pihak pejabat kesihatan,” katanya dalam satu kenyataan.

Mengulas lanjut, beliau berkata, pada Khamis lalu, sebanyak 1,619 individu telah disaring di Lapangan Terbang Antarabangsa Kota Kinabalu dan sebanyak 19 penerbangan telah mendarat di Lapangan Terbang Antarabangsa Kota Kinabalu pada hari tersebut.

“Terdapat empat penerbangan sewa khas yang membawa balik 904 pelajar institusi pengajian tinggi (IPT) dari Semenanjung dan Sarawak dan 15 penerbangan komersil yang membawa 715 penumpang.

“Seramai 523 penumpang penerbangan komersil telah diambil sampel untuk ujian Covid-19,” katanya.

Sementara itu, beliau berkata, seramai 10,809 orang sedang menjalani perintah kuarantin di rumah pada Khamis lalu dan seramai 3,357 orang masih berada di 55 buah pusat kuarantin di seluruh negeri Sabah.

Menurut beliau, setakat yang dipantau tidak ada pelanggaran perintah dilaporkan.

Walau bagaimanapun, beliau berkata, empat premis telah diarah tutup di bawah Seksyen 18(1)(f), Akta Pencegahan dan Pengawalan Penyakit Berjangkit 1988 (Akta 342).

Katanya, premis tersebut melibatkan dua restoran dan satu kedai runcit di daerah Sandakan kerana tidak mematuhi arahan penjarakan sosial manakala satu pusat asuhan di daerah Lahad Datu diarah tutup kerana tidak mematuhi prosedur operasi standard (SOP). – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Lebih 500 Kilogram Wayar Sambungan Haram Dirampas Di Lahad Datu

LAHAD DATU: Sabah Electricity Sdn Bhd (SESB) merampas lebih 500kg wayar yang digunakan untuk penyambungan haram dalam operasi bersepadu di dua perkampungan setinggan di sini, semalam.

Pengurus Besar Kanan (Pengurusan Aset) SESB, Idris Mohd Noor berkata, operasi yang turut disertai polis, Jabatan Air Negeri Sabah (JANS) dan Jabatan Perkhidmatan Awam (JPA) itu bertujuan membanteras aktiviti penyambungan haram yang membahayakan nyawa penduduk.

“Aktiviti penyambungan haram seumpama ini bukan sahaja membahayakan nyawa penduduk, tetapi turut menyumbang kepada kes kemalangan seperti kebakaran.

“Pelaksanaan operasi ini juga bertujuan menyampaikan mesej kepada orang awam bahawa SESB mengambil serius penyambungan haram yang boleh diklasifikasikan sebagai aktiviti jenayah,” katanya dalam kenyataan hari ini.

Sementara itu Idris berkata, SESB terpaksa menanggung kerugian kira-kira RM800,000 ekoran kegiatan penyambungan haram di Lahad Datu setiap tahun.

Bagaimanapun katanya, kerugian terbabit bukanlah fokus utama SESB untuk membanteras aktiviti itu, sebaliknya keselamatan penduduk lebih diutamakan.

Dalam perkembangan lain beliau berkata, sistem kad prabayar untuk pengguna di kawasan setinggan kini dalam proses untuk dimuktamadkan prosedur dan tatacara pembekalan di seluruh Sabah.

“Pelaksanaan sistem ini akan membolehkan SESB mengawal cara penyambungan elektrik agar keselamatan penduduk lebih terjaga.”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kawalan Sempadan Diperketat Susulan Operasi Filipina Gempur ASG

KOTA KINABALU: Wahid Sahid anggota Kumpulan Abu Sayyaf (ASG) yang ditembak Polis Filipina dalam operasi di Panamao, Sulu, Filipina, semalam dipercayai pengikut kepada Al Munjir Yadah.

Al Munjir tersenarai sebagai 21 individu paling dikehendaki pihak berkuasa Malaysia yang terbabit dalam jenayah rentas sempadan serta penculikan di Sabah.

Komander Kawasan Keselamatan Khas Pantai Timur Sabah (ESSCOM), Datuk Ahmad Fuad Othman berkata, suspek dipercayai aktif melakukan jenayah di Sulu, Filipina.

Bagaimanapun katanya, pemeriksaan awal mendapati Wahid tiada dalam senarai ‘wanted list’ ESSCOM.

“Belum ada rekod atau maklumat Wahid Sahid ini pernah memasuki atau terbabit di Zon Selamat Timur Sabah (ESSZONE).

“Bagaimanapun hasil risikan dan maklumat suspek Wahid ini adalah pengikut kepada Al Munjir yang disenaraikan antara 21 individu dikehendaki ESSCOM,” katanya ketika dihubungi, hari ini.

Beliau berkata, pihaknya hanya memasukkan penjenayah yang dikehendali dalam senarai sekiranya mereka mempunyai kaitan dengan jenayah rentas sempadan di ESSZONE.

Ahmad Fuad berkata, pihaknya akan memperketatkan kawalan keselamatan di sepanjang perairan di Sabah susulan kejadian itu.

Katanya, pasukan keselamatan turut meningkatkan risikan untuk memastikan anggota ASG tidak memasuki perairan negara.

“Pasukan keselamatan Filipina sedang melakukan operasi besar-besaran terhadap ASG. Kita juga meningkatkan kawalan dan pemantauan kerana kita bimbang mereka akan larikan diri masuk ke Sabah.

Terdahulu, media antarabangsa melaporkan anggota ASG yang terbabit aktiviti penyeludupan senjata, terbunuh dalam operasi di Panamao, Sulu, Filipina, semalam. – HMetro


‘Keputusan PRK Sandakan bukan mesej Sabah tolak UMNO’ – Bung Moktar

KOTA KINABALU: Pengerusi UMNO Sabah, Datuk Seri Bung Moktar Radin tidak menganggap keputusan Pilihan Raya Kecil (PRK) Parlimen Sandakan pada Sabtu lalu sebagai mesej rakyat Sabah menolak UMNO.

Beliau yang juga Ahli Parlimen Kinabatangan memberi alasan, ia kerana kerana masih wujud cawangan dan bahagian UMNO di negeri ini walaupun ada pemimpinnya meninggalkan parti.

“Jangan buat kesimpulan keputusan PRK Sandakan sebagai kayu pengukur penolakan rakyat Sabah terhadap UMNO,” katanya dalam satu kenyataan, hari ini.

Beliau mengulas dakwaan Presiden Parti Liberal Demokratik (LDP), Datuk Chin Su Phin bahawa kejayaan DAP mempertahankan kerusi Parlimen Sandakan membuktikan UMNO semakin hilang sokongan di Sabah.

Pada PRK berkenaan, calon DAP, Vivian Wong Shir Yee berjaya mempertahankan kerusi dengan majoriti lebih besar iaitu 11, 521 undi , mengalahkan calon Parti Bersatu Sabah (PBD), Datuk Linda Tsen Thau Lin dan tiga calon Bebas.

PRK Parlimen Sandakan diadakan berikutan kematian penyandangnya yang juga Pengerusi DAP Sabah dan bapa Vivian, mendiang Datuk Stephen Wong Tien Fatt akibat serangan jantung pada 28 Mac lalu.

Pada Pilihan Raya Umum Ke-14 (PRU-14) tahun lalu, Tien Fatt menang kerusi Parlimen Sandakan dengan majoriti 10,098 undi ketika menentang calon Barisan Nasional (BN), Datuk Lim Ming Hoo yang memperolehi 8,996 undi.

Bung Moktar berkata, Su Phin harus faham Parlimen Sandakan memang kubu kuat DAP dan beliau yakin jika LDP juga bertanding menentang DAP, parti berkenaan akan kecundang, malah mungkin hilang deposit.

Katanya, majoriti pengundi Cina di kawasan berkenaan memberi kelebihan kepada DAP berbanding parti lawan.

Pada masa sama, beliau berkata, kekalahan PBS pada PRK itu turut disebabkan kegagalan membawa balik pengundi dari luar Sandakan berikutan kekangan kewangan.

“Ini bukan faktor kegagalan bekas Perdana Menteri dan bekas Presiden UMNO, Datuk Seri Najib Razak yang melawat sehari ke Sandakan, menarik pengundi Melayu atau UMNO.

“Malah pencapaian calon PBS yang memperolehi sebanyak 4,491 undi adalah lebih baik berbanding LDP yang tidak bertanding pada PRK itu,” katanya.

Bung Moktar berkata, LDP sebelum ini gagal membuat pendirian untuk menyokong parti mana selain tidak berani meletak calon di Sandakan.

“LDP hanya menyokong DAP selepas parti itu mencapai kejayaan pada PRK berkenaan,” katanya. – Berita Harian


1,114 Kes Baharu Covid-19, 2 Kematian Hari Ini

KUALA LUMPUR: Penularan Covid-19 dalam negara merekodkan 1,114 kes hari ini, menjadikan jumlah kumulatif penularan wabak itu sebanyak 46,209 kes dengan kebolehjangkitan meningkat kepada 12,131 kes.

Ketua Pengarah Kesihatan, Tan Sri Dr Noor Hisham Abdullah berkata, Sabah mencatatkan 391 kes iaitu 35.1 peratus daripada keseluruhan kes positif Covid-19 hari ini.

“Negeri Sembilan pula merekodkan 371 kes (33.3 peratus) daripada keseluruhan kes positif harian, yang sebahagian besarnya daripada Kluster Cergas iaitu sebanyak 363 kes.

“Negeri-negeri di Lembah Klang mencatatkan sebanyak 217 kes positif hari ini dengan 145 kes adalah daripada kluster-kluster (sedia ada),” katanya dalam satu kenyataan hari ini.

Beliau berkata, setakat ini ada 103 pesakit positif Covid-19 yang dirawat di Unit Rawatan Rapi (ICU) dengan 43 kes memerlukan bantuan pernafasan.

“Daripada maklumat terkini yang dilaporkan ke Pusat Kesiapsiagaan dan Tindak Cepat Krisis Kebangsaan (CPRC), dukacita dimaklumkan ada dua kematian berkaitan Covid-19 menjadikan jumlah keseluruhan (dalam negara) 306 kes kematian,” katanya.

Terdahulu, Dr Noor Hisham berkata, Malaysia mencatatkan bilangan kes pulih Covid-19 sebanyak 803 kes hari ini, menjadikan jumlah kumulatif kes pulih sepenuhnya adalah 33,772 kes atau 73.1 peratus daripada jumlah keseluruhan kes.

Katanya, Sabah mencatatkan kes sembuh tertinggi iaitu 358 kes diikuti Selangor (209), Pulau Pinang (42), Perak (42), Sarawak (15), Kedah (4), Terengganu (4), Wilayah Persekutuan Kuala Lumpur dan Putrajaya (3) dan Melaka (1). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semut hitam selamat gadis jadi mangsa rogol

Jakarta: Takdir nyata memihak kepada seorang remaja perempuan apabila terselamat daripada serangan seksual dahsyat selepas penyerangnya digigit semut hitam ketika cuba merogolnya.

Gadis berusia 16 tahun itu dihampiri suspek, Toni Irawan, 29, yang mengajaknya bersiar-siar menaiki kereta di sekitar Sukamaju di Sulawesi Selatan.

Toni beberapa kali mengajak gadis itu mengadakan seks namun mangsa menolak, malah cuba melarikan diri tetapi berjaya ditangkap suspek yang membawanya semula ke kereta.

Suspek kemudian menghentikan kereta dengan alasan mahu mencucinya sebelum mengheret mangsa dalam belukar dan cuba membaringkannya atas tanah, lapor Tribun News.

“Namun pada saat itu mangsa dan suspek masing-masing digigit semut hitam seterusnya memberikan gadis itu peluang melarikan diri ke rumah penduduk berhampiran untuk mendapat bantuan,” kata ketua polis Sukamaju, Alimin Pammu.

Menurutnya, Toni sudah ditahan dan siasatan masih diteruskan. Dia berdepan hukuman penjara tiga hingga 15 tahun jika sabit kesalahan. – Agensi


Pekerja Restoran Juga Akan Dikompaun Jika Didapati Dine-In – Hazani

KOTA KINABALU: Pesuruhjaya Polis Sabah Datuk Hazani Ghazali menasihatkan agar pemilik serta pekerja restoran memilih kawasan tertutup jika ingin makan di dalam premis masing-masing.

Beliau berkata ini kerana pihaknya akan memberikan kompaun kepada mana-mana pekerja atau pemilik restoran jika didapati makan di dalam premis terbabit.

“Kita ingin memberi keadilan kepada semua pihak. Prosedur operasi standard (SOP) Perintah Kawalan Pergerakan (PKP) yang tidak membenarkan makan di kedai atau ‘dine-in’ perlu dipatuhi tidak kita kamu adalah pekerja restoran ataupun orang awam.

“Sebelum berlakunya COVID-19 pemilik restoran tidak membenarkan pekerja makan bersama pelanggan, kenapa sekarang perkara ini dibenarkan pula? Oleh itu pilihlah tempat tertutup jika pekerja atau pemilik restoran ingin makan di premis itu terutama ada larangan untuk ‘dine-in’ kini untuk mengelakkan timbulnya isu lain,” katanya.

Dalam perkembangan lain beliau berkata pihaknya akan mengarahkan pegawai serta anggota menjalankan pemantauan di pusat rekreasi serta pusat keagamaan di negeri ini.

Katanya perkara itu dilaksanakan bagi memastikan tiada pelanggaran SOP atau kunjungan beramai-ramai di kawasan berkenaan terutama sekali di kawasan tumpuan awam seterusnya mengelakkan perkara tidak diingini berlaku sepertimana kawasan laut yang mengorbankan empat individu di Putatan baru-baru ini. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pekerja Pelantar Minyak Cetus Kluster Baharu Di Sabah

KOTA KINABALU: Seorang kakitangan pelantar minyak yang dijangkiti COVID-19 telah mencetuskan kluster baharu membabitkan tempat kerja di Sabah, semalam.

Jurucakap perkembangan harian COVID-19 Sabah, Datuk Masidi Manjun, berkata kluster yang dikenali sebagai Kluster Samedra di Kota Kinabalu itu membabitkan penularan jangkitan dalam kalangan kakitangan pelantar minyak di Platform FPSO KIKEH.

“Kes indeks adalah seorang penyelia lelaki berusia 35 tahun yang mula bergejala sejak 2 Jun lepas sebelum disahkan positif

COVID-19 hasil saringan pekerjaan pada tarikh sama di klinik swasta.

“Turut dikesan positif ialah 24 kontak dalam kalangan rakan sekerja kes indeks, menjadikan jumlah kumulatif kes positif bagi kluster ini sebanyak 25 kes. Aktiviti saringan dan kawalan masih giat dijalankan,” katanya.

Masidi berkata, selain Kluster Samedra, satu lagi kluster iaitu Kluster Serudung Baru di Tawau berkait rapat dengan majlis hari jadi yang diadakan di rumah kes indeks dan dihadiri ahli keluarga pada 12 Jun lepas.

“Kes indeks adalah warga emas lelaki berusia 60 tahun disahkan positif COVID-19 pada 16 Jun lepas di Klinik Kesihatan

Apas Balung setelah bergejala sejak 13 Jun 2021.

“Susulan kes itu, saringan kontak pada 20 Jun lalu mendapati sembilan individu dalam kalangan jemputan majlis terbabit dikesan positif.

“Setakat hari ini, sembilan lagi kes positif direkodkan menjadikan jumlah kumulatif bagi kluster ini sebanyak 19 kes,” katanya dalam satu kenyataan media, semalam.

Masidi berkata, jumlah kes harian COVID-19 semalam kekal mencatatkan sebanyak tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu COVID-19 pada hari ini (semalam) adalah sebanyak 166 kes, menjadikan jumlah kumulatif sebanyak 67,707 kes dan dua kes kematian direkodkan membabitkan daerah Tawau.

“Jumlah pesakit COVID-19 yang sembuh dan dibenarkan keluar dari hospital seramai 265 menjadikan jumlah kumulatif 65,238 orang.

“Seramai 1,586 pesakit sedang menerima rawatan iaitu 468 orang di hospital, 1,116 orang di Pusat Kuarantin dan Rawatan Berisiko Rendah (PKRC) Awam manakala dua orang di Pusat Tahanan Sementara (PTS),” katanya. – BH Online


Tanam belakang rumah

Bangkok: Misteri kehilangan seorang jutawan warga Britain dan isterinya sejak Khamis lalu akhirnya terjawab, semalam selepas polis menemui mayat pasangan berkenaan yang ditanam di kediaman mewah mereka di utara Thailand.

Mayat Alan Hogg, 64, dan isterinya, wanita tempatan, Nod Suddaen, ditemui selepas polis menahan tiga lelaki yang mengaku membunuh pasangan itu selepas diupah adik lelaki wanita berkenaan.

Bangkok Post melaporkan, pasangan itu disedari hilang dari rumah mereka di daerah Muang di wilayah Pharae pada Khamis lalu selepas rakannya gagal menghubungi mangsa.

Polis yang melakukan siasatan menemui kesan darah di singki dan bilik persalinan di kolam renang yang kelihatan seperti dilap.

Pada pagi semalam polis mengesahkan penahanan tiga lelaki yang mengaku membunuh pasangan itu sebelum menanam mayat mangsa di kawasan rumah berkenaan.

Jurucakap polis, Sanpat Prabpudsa memberitahu, tiga lelaki itu mengaku menembak Hogg di depan reban itik sebelum menggunakan tukul untuk memukul isterinya hingga mati di dalam garaj.

Suspek memberitahu, adik ipar Hogg, Warut Satchakit membayar mereka 50,000 baht (RM6,374) untuk membunuh pasangan berkenaan.

“Warut mempunyai masalah kewangan dan masalah peribadi dengan mangsa,” katanya.

Polis menahan Warut pada Isnin selepas rakaman kamera keselamatan menunjukkan dia masuk ke kediaman itu dan melarikan kenderaan pacuan empat roda milik mangsa.

Bagaimanapun, dia dibebaskan dengan ikat jamin kerana tiada bukti kukuh mengaitkannya dengan kehilangan pasangan berkenaan dan sejak itu dia melarikan diri.

Hogg seorang pesara jurutera dan ahli perniagaan, berpindah ke Thailand beberapa tahun lalu serta membina rumah mewah yang lengkap dengan kolam renang, rumah tetamu dan ladang ternakan.

Anak perempuan pasangan itu, Robyn yang tinggal di Britain bergegas datang ke Thailand selepas ibu bapanya dilaporkan hilang. – agensi


IPC batal hak penganjuran Malaysia

LONDON: Jawatankuasa Paralimpik Antarabangsa (IPC) membatalkan hak penganjuran Malaysia untuk menjadi tuan rumah Kejohanan Renang Para Dunia 2019 yang akan diadakan di Kuching pada 29 Julai hingga 4 Ogos ini.

Keputusan itu diputuskan pada mesyuarat di London selepas Kementerian Dalam Negeri Malaysia gagal memberikan jaminan diperlukan oleh perenang Para Israel untuk menyertai kejohanan, bebas dari diskriminasi dan selamat dalam kejohanan.

Presiden IPC, Andrew Parsons menjelaskan semua Kejohanan Dunia perlu terbuka kepada semua atlet dan negara yang layak untuk bersaing dengan selamat dan bebas daripada diskriminasi.

Beliau berkata, apabila negara tuan rumah tidak memasukkan atlet dari negara tertentu, atas alasan politik, pihaknya sama sekali tiada pilihan kecuali mencari tuan rumah baharu bagi kejohanan itu.

“Pergerakan Paralimpik sentiasa akan diteruskan, didorong oleh keinginan untuk memacu kemasukan, bukan pengecualian. Tidak kira negara yang terbabit dalam perkara ini, IPC akan mengambil keputusan sama dalam situasinya sama walaupun negara berbeza.

“Pada September 2017 apabila IPC menandatangani kontrak dengan Majlis Paralimpik Malaysia untuk menjadi tuan rumah Kejohanan Renang Para Dunia, kami mendapat jaminan bahawa semua atlet dan negara yang layak dibenarkan menyertai acara ini dengan jaminan keselamatan mereka.

“Namun, terdapat perubahan kepimpinan politik dan kerajaan Malaysia yang baharu dan mempunyai idea berbeza. Kami kecewa atlet Israel tidak dibenarkan bersaing di Malaysia.

“Seperti keputusan hari ini, kami kini mencari tuan rumah baharu untuk Kejohanan Dunia yang penting ini, yang menjadi medan untuk kelayakan ke Sukan Paralimpik Tokyo 2020,” katanya.

“Kami akan berusaha untuk mengekalkan tarikh dan syarat yang sama untuk kejohanan supaya tidak mengganggu jadual latihan atlet yang bertujuan untuk mencapai tahap terbaik pada akhir Julai dan awal Ogos.”

Pengerusi Majlis Atlet IPC, Chelsey Gotell, berkata pihaknya menerima banyak maklum balas daripada atlet di seluruh dunia berkenaan situasi berkenaan.

“Kami sudah membincangkan semua hasil yang berpotensi dan berhubung dengan Kumpulan Penasihat Atlet Renang Para Dunia untuk mengumpul maklum balas mereka mengenai situasi ini bagi memastikan suara atlet dapat dilihat dalam perbincangan dan keputusan Lembaga IPC.” – Berita Harian


2 Parah, 2 Cedera Kemalangan Di Jalan Lintas-Kepayan

KOTA KINABALU: Dua dilaporkan parah, manakala dua lagi cedera ringan dalam kemalangan di Jalan Lintas-Kepayan, berhampiran Cyber City, hari ini.

Dalam kejadian kira-kira pukul 1.10 tengah hari itu, dua mangsa dikenali sebagai Firdaus berusia 30-an dan David Balang, 18, mengalami kecederaan parah akibat tersepit dalam kenderaan.

Manakala dua lagi mangsa dikenali sebagai Philip Pengiran Balang, 19 dan Zico Sulaiman Baru, 37, hanya cedera ringan dalam kejadian itu.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah menerima panggilan kecemasan berhubung kejadian itu pada pukul 1.17 tengah hari.

“Seramai 12 anggota dari Balai Bomba dan Penyelamat Kota Kinabalu dikejar ke lokasi yang terletak tujuh kilometer dari balai dan menurut komander operasi, kemalangan membabitkan dua kenderaan pacuan empat roda Toyota Vigo dan Isuzu D-Max.

“Terdapat empat mangsa yang terlibat dan dua daripada yang tersepit berjaya dikeluarkan oleh pasukan bomba dan selebihnya hanya mengalami kecederaan ringan diberi rawatan awal oleh Unit Bantuan Perkhidmatan Kecemasan (EMRS) di lokasi kejadian,” katanya dalam satu kenyataan media di sini, hari ini.

Katanya lagi, mangsa diserahkan kepada pihak ambulans untuk tindakan lanjut.

“Operasi tamat pada pukul 2. 24 petang selepas kawasan kemalangan didapati selamat dilalui kenderaan lain,” katanya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Senarai Ahli Jemaah Menteri Baharu

PUTRAJAYA: Perdana Menteri Ismail Sabri Yaakob menamakan anggota Jemaah Menterinya hari ini, dan empat menteri kanan.

Empat menteri kanan yang diumumkan Hishammuddin Hussein (Umno), Mohamed Azmin Ali (Bersatu), Radzi Jidin (Bersatu), dan Fadillah Yusof (Gabungan Parti Sarawak).

Setakat pengumuman hari ini, tiada seorang wakil rakyat dinamakan sebagai Timbalan Perdana Menteri. Perkembangan ini di sebalik spekulasi seorang pemimpin Bersatu akan dinamakan sebagai timbalannya.

Ismail mengangkat sumpah perdana menteri ke-9 Sabtu lalu.

Berikut anggota Jemaah Menteri dan portfolio masing-masing:

1. Kewangan: Tengku Zafrul Tengku Abdul Aziz2. Perdagangan Antarabangsa dan Industri: Mohamed Azmin Ali3: Perdagangan Dalam Negeri dan Hal Ehwal Pengguna: Alexander Nanta Linggi4. Tenaga dan Sumber Asli: Takiyuddin Hassan5: Perusahaan Perladangan dan Komoditi: Zuraidah Kamaruddin6: Pertanian dan Industri Asas Tani: Ronald Kiandee7: Pelancongan, Kesenian, dan Kebudayaan: Nancy Shukri8. Pembangunan Usahawan dan Koperasi: Noh Omar9. Pembangunan Luar Bandar: Mahadzir Khalid10: Perumahan dan Kerajaan Tempatan: Reezal Merican Naina Merican11. Sumber Manusia: Saravanan Murugan

12. Kesihatan: Khairy Jamaluddin Abu Bakar

13. Pendidikan: Mohd Radzi Md Jidin14. Pengajian Tinggi: Noraini Ahmad

15. Hal Ehwal Dalam Negeri: Hamzah Zainuddin16. Hal Ehwal Luar Negeri: Saifuddin Abdullah17. Pertahanan: Hishammuddin Hussein

18. Kerja Raya: Fadillah Yusof19. Pengangkutan: Wee Ka Siong20. Komunikasi dan Multimedia: Annuar Musa21. Alam Sekitar: Tuan Ibrahim Tuan Man22. Sains, Teknologi, dan Inovasi: Adham Baba

23. Wanita, Keluarga, dan Masyarakat: Rina Harun24. Belia dan Sukan: Ahmad Faizal Azumu25: Perpaduan Negara: Halimah Mohamed Sadique

Berikut Menteri di Jabatan Perdana Menteri dan portfolio masing-masing:

1. Ekonomi: Mustapa Mohamed2. Hal Ehwal Sabah dan Sarawak: Maximus Johnity Ongkili3. Undang-undang: Wan Junaidi Tuanku Jaafar4. Hal Ehwal Agama: Idris Ahmad5. Tugas-tugas Khas: Abdul Latiff Ahmad

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suspek Tetak Warga Australia Akhirnya Ditangkap

TUARAN: Suspek dalam kes mencederakan seorang pengusaha sebuah inap desa menggunakan parang berhampiran kampung Kiwoi Tamparuli berjaya diberkas hari ini – 22 hari selepas kejadian.

Ketua Polis Daerah Tuaran, Deputi Superitendan Dzulbaharin Ismail berkata suspek yang juga dikenali sebagai Roy Samad Totong, seorang warga Filipina berjaya ditangkap di Jalan Saga Kampung Likas.

“Bertindak hasil risikan yang dijalankan dan maklumat yang diterima, kira-kira pukul 1 petang, sepasukan pegawai polis dari cawangan Ronda Jenayah Balai Polis Inanam telah menahan seorang lelaki yang mencurigakan di kawasan tersebut.

“Suspek yang berumur dalam lingkungan 36 tahun itu cuba melarikan diri namun berjaya ditangkap di dalam sebuah rumah yang tidak bernombor.

“Semasa tangkapan dibuat berlaku pergelutan antara pihak polis dan suspek,” katanya dalam satu kenyataan di sini pada Khamis.

Menurutnya suspek tanpa dokumen itu dibawa balik ke Balai Polis Inanam dan diserahkan kepada Bahagian Siasatan Jenayah (BSJ) Ibu Pejabat Polis Daerah (IPD) Tuaran untuk tindakan lanjut.

Jelasnya hasil soal siasat suspek mengaku telah menetak mangsa menggunakan parang miliknya.

“Suspek mengaku insiden tersebut berpunca akibat salah faham antara tangkapan dan mangsa.

“Tangkapan akan direman bagi tujuan siasatan dan tindakan lanjut.

“Kes ini telah disiasat di bawah Seksyen 324 Kanun Keseksaan,” jelasnya.

Terdahulu, pada 24 Januari, insiden tersebut bermula akibat salah faham yang berlaku antara suspek dan mangsa yang juga warga Australia, 46, yang berkahwin dengan warga tempatan.

Akibat perselisihan faham tersebut kira-kira pukul 2.49 petang, suspek berasa tidak puas hati dengan mangsa lalu mengeluarkan parang dan mengejar mangsa.

Mangsa cuba meminta bantuan, namun gagal kerana suspek berjaya mengejar mangsa dan menetaknya berhampiran Kampung Kiwoi Tamparuli sebelum melarikan ke hutan berhampiran.

Hasil siasatan di tempat kejadian, terdapat tompokan darah sejauh 40 meter daripada lokasi mangsa ditemui terbaring berlumuran darah.

Mangsa yang dikenali sebagai Daniel mengalami kecederaan pada kedua-dua belah lengan dan bahagian belakang kepala.

Daniel telah dihantar ke Hospital Queen Elizabeth (HQE) Satu untuk mendapatkan rawatan dan telahpun dibenarkan pulang.

Namun demikian, menurut isteri Daniel, penglihatan suaminya masih belum pulih, dipercayai terjejas akibat kecederaan di bahagian belakang kepalanya.-SabahNewsToday


Filipina Teruskan Usaha Dan Kerjasama Bantu Warga Filipina Tanpa Dokumen Di Sabah

KOTA KINABALU, 21 Feb – Kerajaan Filipina akan meneruskan kerjasama erat dalam menangani beberapa isu bersama dengan Malaysia, terutama yang berkaitan dengan jumlah warga negara itu yang tidak memiliki sebarang dokumen yang tinggal di Sabah.

Duta Besar Filipina ke Malaysia Charles C. Jose berkata pihaknya masih tetap bekerjasama rapat dengan kerajaan Sabah dalam menangani perkara itu.

“Walaupun tuntutan Filipina terhadap Sabah masih belum digugurkan, ia (tuntutan) tidak diteruskan secara aktif, jadi bagi kami di kedutaan, kami memberi lebih banyak tumpuan kepada usaha membantu rakyat Filipina di Sabah,” kata Jose kepada pemberita selepas melakukan kunjungan hormat keatas Ketua Menteri Sabah Datuk Seri Mohd Shafie Apdal di sini hari ini.

Merujuk kepada permohonan oleh pihak Malaysia supaya Filipina menubuhkan pejabat konsulat di Sabah, Jose berkata sebarang keputusan mengenai perkara itu adalah di luar daripada bidang kuasanya.

Beliau berkata perkara itu dibincangkan di Manila, dan pihak kedutaan akan melaksanakan apa jua keputusan yang dicapai oleh pihak berkuasa Filipina

Jose seterusnya menyentuh kepada penyelesaian isu yang berkaitan dengan cadangan penubuhan Bangsamoro Autonomous Region di Muslim Mindanao (BARMM), yang menurutnya akan menyumbang kepada kestabilan dan keselamatan di Selatan Filipina, dengan kesan sampingannya juga akan mengurangkan ancaman terhadap pantai timur Filipina.

“Sulu adalah salah satu kawasan yang mengundi untuk menjadi sebahagian daripada BARMM, tapi ia tidak akan memberi kesan kepada wilayah berkenaan ketika ini.

“Kumpulan Abu Sayyaf yang berpangkalan di Jolo, Sulu, menampilkan ancaman terbesar kepada kami – tapi sebenarnya kami berharap BARMM akan membawa keamanan serta pembangunan, dan sekiranya kawasan itu menjadi aman sejahtera, ia akan membanteras pelbagai ancaman serta aktiviti jenayah seperti penculikan,” katanya.


Jalan utama DUN Kadamaian perlu dinaiktaraf

KOTA BELUD: Kementerian Pembangunan Luar Bandar (KPLB) Sabah berharap kerajaan Persekutuan menyediakan peruntukan bagi menaik taraf jalan utama khususnya di kawasan Dewan Undangan Negeri (DUN) Kadamaian.

Menterinya, Datuk Ewon Benedick, berkata undangan sudah dibuat kepada KPLB Persekutuan menerusi Timbalan Menterinya, R Sivarasa, yang turun padang ke DUN berkenaan bagi meninjau keperluan sebenar.

Katanya, ia bagi membolehkan jalan utama di DUN Kadamaian dimasukkan dalam senarai keutamaan pelaksanaan Pelan Pusingan Keempat (RP4) bagi tahun 2019 dan 2020 menerusi peruntukan KPLB Persekutuan bagi Rancangan Malaysia Ke-11 (RMKe-11) 2016-2020.

“Timbalan Menteri KPLB Persekutuan bersama kita meninjau satu jalan utama di Kadamaian, iaitu Jalan Nahaba-Sayap sejauh lebih 10 kilometer (km).

“Lawatan kerja beliau adalah bagi melihat sendiri keperluan dan permohonan yang kita kemukakan bagi manfaat lebih 7,000 penduduk di kawasan mukim ini,” katanya selepas tinjauan itu, semalam.

Ewon yang juga Ahli Dewan Undangan Negeri (ADUN) Kadamaian berkata, jalan berkenaan penting untuk dinaiktaraf kerana menjadi imej kepada industri pelancongan luar bandar Sabah.

Katanya, belasan ribu pelancong yang mengunjungi Kampung Talungan, Terintidon dan Sayap juga menyampaikan aduan berkaitan jalan raya itu.

“Saya yakin lawatan kerja bersama ini akan dapat merealisasikan impian kami di Kadamaian mendapat kemudahan jalan luar bandar yang lebih baik,” katanya.

Ewon berkata, sesi perbincangan akan dianjurkan oleh KPLB Sabah bagi meneliti input senarai keutamaan projek dalam RP4 membabitkan semua pegawai daerah, KPLB Persekutuan, Unit Perancang Ekonomi Negeri Sabah dan agensi lain dalam masa terdekat.

Terdahulu, rombongan yang turut disertai Timbalan Menteri Tenaga, Teknologi, Sains, Perubahan Iklim dan Alam Sekitar, Isnaraissah Munirah Majilis, mengunjungi eko-pelancongan Kampung Talungan, Terintidon dan Sayap, antara lain bagi menilai keperluan menyenaraikannya sebagai keutamaan pelaksanaan.

Ewon mencadangkan kepada KPLB Persekutuan supaya Kampung Sayap dipilih bagi Program Desa Lestari kerana potensinya dalam sektor pelancongan.


PRN Sabah: WARISAN Tampil Ramai Calon Muda

KOTA MARUDU: Parti Warisan Sabah (WARISAN) menjangkakan calon baharu dalam kalangan orang muda lebih ramai bertanding dalam pilihan raya negeri (PRN) ini.

Presiden WARISAN Datuk Seri Panglima Mohd Shafie Apdal berkata, walaupun jumlah sebenar belum dapat dinyatakan sekarang, namun lebih 50 peratus calon yang bertanding adalah orang muda.

“Pilihan raya umum (PRU) yang lepas, kira-kira 50 peratus semuanya calon kita adalah orang muda.

“Sekarang ini ditambah lagi dengan calon baharu, justeru jumlah orang muda yang bertanding akan lebih ramai,” katanya kepada media selepas majlis Penyerahan Geran Tanah Daerah Kota Marudu dan Penyerahan Bantuan Pertanian di sini. Terdahulu, beliau turut merasmikan majlis Pecah Tanah Kompleks Sukan Kota Marudu.

Dalam pada itu Shafie berkata, jumlah calon orang muda dan lama perlu diadunkan sebaiknya dalam menghadapi PRN kali ini.

Menurutnya, jika ada calon orang muda, sudah semestinya calon dalam kalangan orang lama sepertinya juga perlu ada.

Shafie sebelum ini mengumumkan senarai calon WARISAN  yang akan bertanding dalam PRN akan datang diumumkan pada 10 September ini.

Bagaimanapun jelasnya, pengumuman berkenaan tidak melibatkan calon rakan kerjasama WARISAN seperti Pertubuhan Kinabalu Progresif Bersatu (UPKO), Parti Keadlilan Rakyat (PKR), Parti Tindakan Demokratik (DAP), dan Parti Amanah Negara (AMANAH).- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Menggelupur Dibakar Hidup-Hidup Didakwa Rogol & Bunuh Budak 6 Tahun

Seorang lelaki yang dituduh sebagai pedophile telah dibakar hidup-hidup oleh orang ramai selepas didakwa merogol dan membunuh seorang kanak-kanak perempuan berumur enam tahun dalam sebuah hutan.

Mangsa telah diikat pada sebatang tiang dan dipukul oleh orang ramai yang tinggal berhampiran Cacahoatan, selatan Mexico.

Mangsa yang masih lengkap berbaju biru dan berseluar jeans telah dipukul berkali-kali termasuk pada bahagian kepalanya sebelum dibakar.

Kredit Foto: The Sun Lelaki berkenaan turut dicampakkan di tanah lapang dengan tangan yang masih terikat lalu dicurahkan petrol ke badannya.

Mangsa kelihatan berhempas pulas bergelut dengan api marak yang membakar tubuh badannya ketika itu.

Orang ramai dilihat bersorak menyaksikan penderitaan lelaki berkenaan yang menggelupar menjerit kesakitan sehingga menyebabkan kematiannya.

Kredit Foto: The Sun Ahli keluarga kanak-kanak perempuan tersebut cuba untuk membawa mangsa ke balai polis untuk tindakan lanjut, namun dihalang oleh orang ramai yang marah dengan tindakan yang dilakukan mangsa.

Kanak-kanak perempuan berkenaan dilaporkan hilang dan ditemui telah meninggal dunia pada hari berikutnya.

Polis kemudiannya bergegas ke lokasi di mana mangsa dibakar namun gagal menyelamatkan mangsa ketika itu.


Lelaki Tempuh Perjalanan 2,400 KM Untuk Beri Kejutan Sempena Hari Ulang Tahun, Tetapi Kekasihnya Curang Bersama Lelaki Lain Di Depan Mata

Hancur luluh hati seorang lelaki apabila ternampak teman wanita yang disayanginya bersama dengan lelaki lain di depan matanya sendiri.

Kisah kecurangan yang viral di Twitter itu turut disertakan dengan beberapa gambar kejadian di mana lelaki malang itu memakai kostum beruang dan berdepan dengan pasangan terbabit.

Berdasarkan tweet itu, lelaki yang memakai kostum tersebut menjalinkan hubungan jarak jauh dengan wanita berkenaan dan dia sanggup menempuh perjalanan 2,400 kilometer semata-mata mahu memberi kejutan, namun dia sendiri yang terkejut dengan apa yang disaksikannya itu.

Lelaki itu ternampak wanita kesayangannya bermesra dengan lelaki lain membuatkan dia terkedu lalu menanggalkan kepala kostum beruangnya dan merenung pasangan terbabit.

Menyedari dirinya diperhatikan, wanita itu berpaling memerhatikan lelaki berkenaan sebelum tersedar bahawa ‘beruang’ itu adalah teman lelakinya.

Terkilan dan kecewa dengan insiden yang tidak diingini itu, lelaki berkenaan memasang semula kepala beruang itu dan terus beredar.

Teman wanitanya cuba mengejar dan mendapatkannya, namun tangan wanita itu ditepis dan dia enggan mempedulikan pujuk rayu teman wanitanya.

Sehinggalah wanita itu memeluknya, tetapi bagaikan tiada makna lagi pelukan itu jika dibandingkan dengan rasa kecewa di hatinya.

Tidak dapat dipastikan sama ada mereka berbaik semula atau sebaliknya.

Berdasarkan gambar, kejadian itu dipercayai berlaku di China dan menurut netizen, lelaki itu sanggup datang dari jauh untuk bertemu dengannya bersempena dengan ulang tahun kelahirannya.

Netizen meluahkan rasa simpati terhadap lelaki itu dan menasihatkan dia agar tinggalkan saja wanita terbabit. Malah netizen turut hairan, mengapa wanita itu sanggup mengejar teman lelakinya sedangkan dia sudah mempunyai pasangan yang lain.

Tidak kurang juga ada yang mendakwa itu semua hanya lakonan semata-mata.


Berubahlah Penduduk Sim-Sim, Bersihkan Kampung Anda

SANDAKAN: Seawal pukul 7 pagi ini, Vivian Wong sudah ‘bermain’ dengan lumpur bersama pencakar sampah untuk mengorek dan mengutip sampah sarap di Kampung Sim-Sim yang telah bertimbun di situ sejak bertahun-tahun lamanya.

Ahli Parlimen Sandakan itu bersama Menteri Kesihatan dan Kesejahteraan Rakyat merangkap Ahli Dewan Undangan Negeri (ADUN) Tanjung Papat, gigih mengutip sampah di dalam lumpur untuk dikumpul, dimasukkan ke dalam guni sebelum dilupuskan di lokasi sepatutnya.

Walaupun masih belum sembuh sepenuhnya daripada pembedahan mata baru-baru ini, Frankie tetap gigih mengutip sampah untuk memberi contoh kepada masyarakat di situ betapa pentingnya menjaga kebersihan.

“Saya harap penduduk di sini sedar kenapa kita perlu melakukan gotong-royong mega ini kerana kita sayangkan komuniti kita. Kita juga mahu bersihkan tempat ini supaya tiada peluang untuk peyakit denggi berlaku kita mahu elakkan situasi itu, kebersihan satu perkara dan satu lagi supaya tiada apa-isu denggi selepas ini.

“Pada saya program kebersihan terdiri daripada jangaka pendek iaitu kerja pembersihan seperti ini, jangka sederhana iaitu kita kenakan penalti kepada mereka untuk tidak buat lagi manakala jangka panjang ialah pendidikan dari sekolah dan dari rumah, apabila kita nampak anak buang sampah ajar dia jangan buang,” katanya kepada Borneo Today.

Kampung Sim-Sim yang telah wujud hampir 100 tahun merupakan salah satu ikon Sandakan dan Sabah kerana terkenal sebagai lokasi hidangan masakan laut yang sedap dan segar.

Namun, perkampungan atas air itu juga ‘terkenal’ dengan jolokan sebagai kampung sampah kerana longgokan sampah sarap yang menggunung seolah-olah tiada siapa yang peduli.

Entah di mana silapnya, satu pihak mendakwa kekurangan tong sampah yang disediakan pihak berkuasa tempatan menjadi punca kepada masalah itu, bagaimanapun pihak lain mendakwa sudah menjadi kebiasaan bagi penduduk di situ untuk membuang sampah terus dari tingkap rumah tanpa rasa bersalah.

Hakikatnya, masalah kawasan persekitaran yang terlalu kotor di Kampung Sim-Sim sepatutnya perlu dipikul bersama oleh penghuni di situ bersama pemimpin masyarakat bukannya menuding ke arah mana-mana pihak.

Frankie dan Vivian telah membuka laluan melalui penganjuran Gotong Royong Perdana Komunitiku Sihat hari ini untuk mewujudkan budaya menjaga kebersihan dalam kalanganpenduduk di situ.

Sampah tersebut bukan milik mereka, tetapi kedua-dua pemimpin tanpa rasa kekok turun ke lumpur mengutip sampah untuk memberi contoh kepada masyarakat bahawa hendak seribu daya, tak hendak seribu dalih.

Jika penduduk di situ masih berpandangan stereotaip bahawa pemimpin perlu turun padang, maka kedua-duanya telah membuktikannya, justeru kini penduduk Kampung Sim-Sim perlu memainkan peranan mereka.

Vivian berkata, selepas ini beliau berharap pasukannya dapat berjumpa dengan setiap penghuni di kawasan itu untuk mengetahui apa sebenarnya kesukaran yang dihadapi sehingga menyebabkan terdapat pihak yang terus membuang sampah ke dalam laut.

“Saya terjumpa payung saya sangka mungkin terjatuh dari rumah ke dalam laut tetapi bila saya periksa sebenarnya sudah patah jadi maksudnya mereka sengaja buang ke dalam laut jadi apa saya akan lakukan mungkin pergi ke setiap rumah untuk tanya kenapa adakah kerana tiada tong sampah yang sesuai. maka lebih mudah buang sahaja ke dalam laut.

“Saya pergi ke Pulau Berhala mereka cakap kurang tong sampah jadi di pihak kami perlu cari jalan sebagai kerajaan bagaimana perlu selesaikan masalah itu, macam mana bawa keluar sampah atau ada sistem melupuskan sampah,” katanya.

Sementara itu, program gotong-royong tersebut yang bermula pukul 7 pagi hingga 12 tengah disertai hampir 2,000 penduduk di situ termasuk pertubuhan bukan kerajaan (NGO) dan kakitangan agensi kerajaan seperti Majlis Perbandaran Sandakan dan Lembaga Hasil Dalam Negeri (LHDN).

Turut hadir Presiden MPS yang baharu, Wong Foo Tin; Ahli Lembaga Pengarah LHDN, Datuk Md. Afendi Hamdan serta Timbalan Ketua Pegawai Eksekutif (Pematuhan) LHDN, Datuk Abdul manap Dim.